Zakon o zvaničnoj statistici | Republika Srbija | Paragraf\nOvim zakonom utvrđuje se pravni okvir za proizvodnju i diseminaciju podataka i informacija zvanične statistike, kao i za organizaciju sistema zvanične statistike u Republici Srbiji.\nOvim zakonom regulišu se aktivnosti neophodne za pripremu, prikupljanje, obradu, skladištenje, pretraživanje, prikazivanje, analizu i diseminaciju statističkih podataka i informacija, koje sprovode organi koji su ovim zakonom određeni kao odgovorni proizvođači zvanične statistike, kao i odgovorni proizvođači zvanične statistike određeni drugim zakonom.\nDefinicija zvanične statistike\nZvanična statistika obezbeđuje, na nepristrasnim osnovama, brojčane i reprezentativne podatke i informacije o masovnim ekonomskim, demografskim i društvenim pojavama i o pojavama iz oblasti radne i životne sredine, i to za sve korisnike: privredne subjekte i njihova udruženja, državne organe, organe autonomnih pokrajina i organe jedinica lokalne samouprave, kulturne, obrazovne i naučne institucije, kao i za najširu javnost.\nZvanična statistika ispunjava međunarodne obaveze Republike Srbije koje se odnose na proizvodnju, diseminaciju, analizu i publikovanje zvaničnih statističkih informacija.\nZaštita davalaca podataka\nZvanična statistika ostvaruje potpunu zaštitu prava davalaca podataka i statističkih jedinica.\n1) Aktivnost zvanične statistike jeste svaka aktivnost koja se zasniva na ovom zakonu ili na posebnim zakonima kojima se uređuju popisi. Aktivnosti koje se ne zasnivaju ni na jednom od ovih zakona, odnosno na zvaničnim statističkim programima i planovima koje oni regulišu, ne potpadaju pod zvaničnu statistiku.\n2) Odgovorni proizvođač zvanične statistike jeste državni organ, odnosno ustanova, zadužen za prikupljanje, izradu i objavljivanje podataka zvanične statistike, u skladu s petogodišnjim statističkim programom.\n3) Statističko istraživanje predstavlja metod sistematskog prikupljanja podataka neposredno od izveštajnih jedinica i isključivo u statističke svrhe.\n4) Statistički upitnik jeste standardizovani dokument koji se koristi u statističkim istraživanjima radi prikupljanja podataka od izveštajnih jedinica.\n5) Prikupljanje podataka predstavlja svaku aktivnost odgovornih proizvođača zvanične statistike koja se odnosi na neposredno pribavljanje podataka u statističkim istraživanjima ili na preuzimanje podataka iz administrativnih izvora, kao i na dobijanje podataka metodom stalnog praćenja i posmatranja, u skladu sa ovim zakonom i drugim zakonima kojima se obezbeđuje prikupljanje podataka relevantnih za zvaničnu statistiku.\n6) Izveštajne jedinice jesu pravna lica ili njihovi delovi, zatim fizička lica, domaćinstva, organi državne uprave, organi lokalnih vlasti i sve ostale jedinice na teritoriji Republike, koje, u okviru statističkih istraživanja, daju podatke isključivo u statističke svrhe.\n7) Statistička jedinica jeste metodološki precizno definisana celina u prikupljanju podataka, određena na takav način da omogućuje prikupljanje podataka od izveštajnih jedinica i vlasnika administrativnih izvora, kao i agregiranje podataka prilikom njihove obrade.\n8) Identifikator jeste ime, adresa ili zvanično dodeljen identifikacioni broj koji omogućava direktno prepoznavanje pojedine izveštajne ili statističke jedinice.\n9) Rezultati statistike predstavljaju zvanične statističke informacije o relevantnim ekonomskim, demografskim i socijalnim masovnim pojavama, kao i o pojavama iz oblasti radne i životne sredine.\n10) Diseminacija predstavlja aktivnosti koje preduzimaju odgovorni proizvođači zvanične statistike kako bi predstavili rezultate zvanične statistike, učinili ih dostupnim korisnicima i obezbedili im informacije o metodima i izvorima koji predstavljaju osnov zvaničnih rezultata.\n11) Statistički registri predstavljaju sistematske liste izveštajnih ili statističkih jedinica, sa odabranim karakteristikama, koje se redovno ažuriraju i koriste isključivo u statističke svrhe, predviđene ovim zakonom.\n12) Administrativni izvori podataka jesu skupovi podataka o kojima se, na osnovu posebnih zakona, staraju pojedini administrativni organi a koji se mogu koristiti za ostvarivanje prava i obaveza pravnih i fizičkih lica.\n13) Agregati jesu skupovi jedinica posmatranja, a agregirani podaci jesu zbirni podaci o brojnosti tih skupova i obeležjima jedinica posmatranja.\nOsnovna načela zvanične statistike\nZvanična statistika se zasniva na zajedničkim standardima, zvaničnim definicijama i osnovnim načelima, sa sledećim značenjima:\n1) Načelo relevantnosti znači da statistički podaci treba da zadovolje jasno utvrđene uslove informisanja, u skladu sa zadacima zvanične statistike. Zvanična statistika ima obavezu da redovno proverava adekvatnost statističkih podataka i da blagovremeno prepozna nove potrebe korisnika za određenom vrstom podataka.\n2) Načelo nepristrasnosti podrazumeva da se na objektivan način utvrđuju definicije, metodi prikupljanja i obrađivanja podataka, kao i njihova diseminacija. Statistički podaci moraju biti zaštićeni od neprofesionalnih uticaja bilo koje vrste.\n3) Načelo pouzdanosti se ogleda u tome da aktivnosti i metodi koji se odnose na prikupljanje, obradu i diseminaciju statističkih podataka budu usklađeni sa važećim profesionalnim standardima, naučnim metodima i principima profesionalne etike, kako bi statistički rezultati što verodostojnije odražavali posmatrane pojave.\n4) Načelo pravovremenosti znači da vremenski rokovi između prikupljanja podataka, njihove obrade, diseminacije i dostavljanja korisnicima na uvid treba da budu minimalni, kao i da se sve promene, kad je reč o podacima, ažurno unose u statističke registre i baze podataka.\n5) Načelo profesionalne nezavisnosti znači da su za donošenje odluka o definicijama, metodima prikupljanja, obrade i diseminacije podataka zvanične statistike nadležni isključivo odgovorni proizvođači zvanične statistike.\n6) Načelo racionalnosti se odnosi na optimalno korišćenje svih raspoloživih resursa i smanjenje opterećenosti izveštajnih jedinica, kao i na to da obim posla i troškovi neophodni za prikupljanje statističkih podataka treba da budu srazmerni značaju rezultata.\n7) Načelo konzistentnosti znači da zvanični statistički podaci treba da budu međusobno usklađeni u pogledu sadržaja, terminologije i periodike, kao i da budu usklađeni sa međunarodnopriznatim konceptima, nomenklaturama, klasifikacijama, definicijama i metodima, u cilju postizanja njihove uporedivosti.\n8) Načelo javnosti znači da su svi rezultati - obrađeni i neobrađeni podaci zvanične statistike, kao i sve informacije o primenjenim metodima i izvorima podataka koje koriste odgovorni proizvođači zvanične statistike - javni i istovremeno dostupni svim korisnicima.\n9) Načelo statističke poverljivosti podrazumeva zaštitu podataka koji se odnose na pojedinačnu statističku jedinicu, bez obzira na to da li se oni prikupljaju neposredno, prilikom sprovođenja zvaničnih statističkih istraživanja, ili posredno, iz administrativnih ili drugih izvora. Suština ovog načela jeste da odgovorni proizvođači zvanične statistike mogu koristiti individualne podatke isključivo u statističke svrhe. Načelo statističke poverljivosti se ne odnosi na podatke organa državne uprave kao statističkih jedinica. Statistički podatak se, u skladu sa ovim načelom, ne može koristiti kao osnov za ostvarivanje prava ili stvaranje obaveze izveštajnoj jedinici.\n10) Načelo upotrebe ličnih podataka isključivo u statističke svrhe znači da podaci prikupljeni obavljanjem statističkih aktivnosti na koje se odnose odredbe o statističkoj poverljivosti mogu biti korišćeni isključivo u skladu sa ovim zakonom i posebnim zakonom kojim se reguliše oblast zaštite ličnih podataka, odnosno zaštite privatnosti.\nII ORGANIZACIJA SISTEMA ZVANIČNE STATISTIKE\nOdgovorni proizvođači zvanične statistike\nSistemom zvanične statistike Republike Srbije, kao odgovorni proizvođači zvanične statistike, obuhvaćeni su:\n1) Republički zavod za statistiku;\n3) Gradska uprava grada Beograda - za teritoriju grada Beograda;\n4) Ostali odgovorni proizvođači zvanične statistike, navedeni u petogodišnjem statističkom programu.\nRepublički zavod za statistiku (u daljem tekstu: Zavod) jeste posebna organizacija, zadužena za obavljanje statističkih aktivnosti zasnovanih na petogodišnjem statističkom programu i godišnjim primenjivim planovima.\nRadi obavljanja statističkih aktivnosti, Zavod obrazuje organizacione jedinice van sedišta Zavoda.\nZavod je glavni proizvođač i diseminator zvaničnih statističkih podatka, kao i odgovorni stručni nosilac, organizator i koordinator sistema zvanične statistike u Republici Srbiji i predstavlja zvaničnu statistiku Republike Srbije u međunarodnom statističkom sistemu.\nU sistemu zvanične statistike, Zavod obavlja sledeće poslove:\n1) Kao glavni učesnik unutar sistema, Zavod je nadležan za: proizvodnju i diseminaciju nacionalnih računa; sprovođenje popisa; sprovođenje istraživanja o domaćinstvima; sprovođenje istraživanja koja se odnose na ekonomiju i poljoprivredu, kao i za uvođenje i vođenje statističkih registara, sa izuzetkom određenih istraživanja iz finansijskog sektora.\n2) Kao organizator i koordinator zvanične statistike, Zavod priprema petogodišnji statistički program i godišnje primenjive planove; izrađuje metodologiju za istraživanja koja sprovodi i postavlja standarde za celokupnu zvaničnu statistiku (klasifikacije, nomenklature, definicije, principe i drugo, ukoliko za pojedine oblasti nije drugačije određeno); donosi odluke o tome koji su rezultati zvanični i kakva se terminologija koristi prilikom objavljivanja tih rezultata; postavlja primenjive standarde za sve odgovorne proizvođače zvanične statistike polazeći od osnovnih načela i sarađuje sa odgovornim proizvođačima prilikom primene njihovih podataka; sarađuje sa drugim odgovornim proizvođačima statističkih podataka u vezi sa statističkim istraživanjima koja oni sprovode i odobrava metodologije uzoraka; postavlja i održava baze podataka koji su rezultat rada zvanične statistike (osim baze podataka Narodne banke Srbije); izrađuje statističke godišnjake koji sadrže podatke o svim predmetnim oblastima; korisnicima pruža savete i daje uputstva u vezi sa raspoloživošću rezultata u celokupnom statističkom sistemu; dostavlja zvanične statističke rezultate Republike Srbije međunarodnim organizacijama; učestvuje u međunarodnim statističkim aktivnostima; učestvuje u obrazovanju i obuci kadrova u oblasti statistike, kako u zemlji tako i u inostranstvu; realizuje aktivnosti na osnovu donacija iz inostranstva namenjenih poboljšanju procesa proizvodnje podataka i kapaciteta sistema zvanične statistike i, shodno svojim mogućnostima, učestvuje u pružanju stručne pomoći zvaničnim statistikama drugih zemalja.\n3) Zavod obavlja i druge aktivnosti regulisane petogodišnjim statističkim programom, godišnjim primenjivim planovima i drugim pravnim aktima zasnovanim na ovom zakonu ili na posebnim zakonima kojima se uređuju popisi.\n4) Zavod objavljuje sve metodologije zvaničnih statističkih istraživanja (u štampanom obliku ili na svojoj internet prezentaciji), a metodologiju pojedinih statističkih istraživanja u "Službenom glasniku Republike Srbije".\nAktivnosti na zasnivanju administrativnih izvora\nZavod učestvuje u svim aktivnostima koje se odnose na zasnivanje novih ili na promenu postojećih administrativnih izvora podataka, ili u aktivnostima koje se odnose na izvore čiji se podaci zasnivaju na stalnom praćenju i posmatranju i koji su takođe relevantni za zvaničnu statistiku.\nZaštita profesionalnog kredibiliteta zvanične statistike\nDirektor Zavoda je dužan da štiti profesionalni kredibilitet zvanične statistike od neprofesionalnih uticaja bilo koje vrste.\nSredstva za finansiranje aktivnosti Zavoda obezbeđuju se u budžetu Republike Srbije, u skladu sa odobrenim finansijskim planom.\nSredstva stečena obradom podataka po posebnim zahtevima, uvođenjem dodatnih procedura i izvođenjem posebnih operacija, i vanredne diseminacije statističkih podataka posebno se finansijski iskazuju i koriste se za: razvoj metodoloških i informacionih rešenja, kao i za obrazovanje i obučavanje zaposlenih u Zavodu.\nIz finansijskih sredstava ostvarenih statističkim aktivnostima iz stava 2. ovog člana izmiruju se rashodi koji nastaju prilikom realizacije tih aktivnosti.\nIzvor sredstava za finansiranje aktivnosti Zavoda mogu biti i donacije.\nNarodna banka Srbije obavlja aktivnosti zvanične statistike u skladu sa ovim zakonom i drugim zakonima.\nNarodna banka Srbije postavlja standarde za zvaničnu statistiku u okviru funkcija koje vrši.\nZavod i Narodna banka Srbije mogu da zaključe sporazum kojim bi se uredili njihovi odnosi u vezi sa statističkim aktivnostima koje preduzimaju u skladu sa ovim zakonom.\nIII SAVET ZA STATISTIKU\nPoložaj i uloga Saveta za statistiku\nSavet za statistiku Republike Srbije (u daljem tekstu: Savet) jeste integralni deo sistema zvanične statistike i bavi se strateškim pitanjima zvanične statistike.\nOsnovna uloga Saveta je da se stara o zadovoljavanju potreba najšireg kruga korisnika i o ostvarivanju i zaštiti prava davalaca podataka.\nSavet utvrđuje listu ostalih odgovornih proizvođača zvanične statistike.\nSavet daje stručna mišljenja i učestvuje u praćenju realizacije predloga koji se odnose na:\n- strategiju razvoja zvanične statistike;\n- petogodišnji statistički program, izmene i dopune tog programa i nacrt izveštaja o njegovoj primeni;\n- potrebe za sprovođenjem popisa, revizije glavnih statističkih istraživanja, infrastrukturnih projekata, kao i finansijskih izvora za njihovu primenu;\n- standarde i smernice za primenu osnovnih načela zvanične statistike;\n- nacrte zakona i drugih pravnih akata koji se odnose na odgovorne proizvođače ili na aktivnosti zvanične statistike;\n- slučajeve kada organi koji imaju nadzor nad administrativnim izvorima podataka ne postupaju u skladu sa odredbama ovog zakona;\n- razvoj i promociju sistema zvanične statistike, međunarodnu statističku saradnju i saradnju sa univerzitetima i naučnim institucijama;\n- ostala pitanja koja su od važnosti za funkcionisanje zvanične statistike.\nSastav i imenovanje Saveta\nSavet ima sedamnaest članova.\nVlada imenuje članove Saveta na period od pet godina.\nDirektor Zavoda je član Saveta po položaju.\nJedan član Saveta imenuje se iz redova zaposlenih odnosno postavljenih lica u ministarstvu nadležnom za poslove finansija, na predlog ministra.\nJedan član Saveta imenuje se iz redova zaposlenih odnosno postavljenih lica u ministarstvu nadležnom za poslove ekonomije i regionalnog razvoja, na predlog ministra.\nJedan član Saveta imenuje se iz redova zaposlenih odnosno postavljenih lica u ministarstvu nadležnom za poslove trgovine i usluga, na predlog ministra.\nJedan član Saveta imenuje se iz redova zaposlenih odnosno postavljenih lica u ministarstvu nadležnom za poslove poljoprivrede, šumarstva i vodoprivrede, na predlog ministra.\nJedan član Saveta imenuje se iz redova zaposlenih odnosno postavljenih lica u ministarstvu nadležnom za poslove u oblasti rada, na predlog ministra.\nJedan član Saveta imenuje se iz redova zaposlenih odnosno postavljenih lica u ministarstvu nadležnom za poslove u oblasti rudarstva i energetike, na predlog ministra.\nJedan član Saveta imenuje se iz redova zaposlenih odnosno postavljenih lica u ministarstvu nadležnom za poslove u oblasti zaštite životne sredine, na predlog ministra.\nJedan član Saveta imenuje se iz redova zaposlenih odnosno postavljenih lica u ministarstvu nadležnom za poslove u oblasti zdravlja, na predlog ministra.\nJedan član Saveta imenuje se iz redova zaposlenih odnosno postavljenih lica u ministarstvu nadležnom za poslove u oblasti omladine i sporta, na predlog ministra.\nDva člana Saveta imenuju se iz redova zaposlenih u Narodnoj banci Srbije, na predlog guvernera Narodne banke Srbije.\nJedan član Saveta imenuje se iz redova zaposlenih u Privrednoj komori Srbije, na predlog predsednika Komore.\nTri člana Saveta imenuju se iz redova zaposlenih u naučnoistraživačkim i obrazovnim institucijama, na predlog ministra nadležnog za poslove nauke i ministra nadležnog za poslove prosvete.\nJedan član Saveta imenuje se na predlog Statističkog društva Srbije.\nDirektor Zavoda pokreće postupak izbora članova Saveta.\nOrganizacija i način rada Saveta\nOrganizacija i način rada Saveta bliže se uređuju poslovnikom o radu.\nFinansijska sredstva neophodna za rad Saveta obezbeđuju se u okviru sredstava koja su na osnovu Zakona o budžetu Republike Srbije namenjena za rad Zavoda.\nIV PROGRAM I PLAN ZVANIČNE STATISTIKE\nSvrha Programa i Plana i njihovo usvajanje\nAktivnosti zvanične statistike zasnivaju se na petogodišnjem statističkom programu (u daljem tekstu: Program) i godišnjim primenjivim planovima (u daljem tekstu: Plan).\nProgram donosi Narodna skupština, a Plan Vlada. Oba dokumenta objavljuju se u "Službenom glasniku Republike Srbije".\n1) strategiju razvoja zvanične statistike u Republici Srbiji za period od pet godina,\n2) pregled očekivanih rezultata zvanične statistike po oblastima, podatke o njihovoj periodičnosti i stepenu usaglašenosti sa međunarodnim standardima,\n3) pregled najznačajnijih infrastrukturnih i razvojnih aktivnosti koje ne mogu da se svrstaju u određene oblasti,\n4) podatke o odgovornom proizvođaču zvanične statistike, i\n5) informacije o očekivanim problemima.\n1) bližu razradu Programa;\n2) listu statističkih istraživanja koja treba sprovesti, sa informacijom o tome da li je njihovo sprovođenje obavezno ili ne;\n3) listu administrativnih izvora, kao i listu podataka dobijenih metodom stalnog praćenja i posmatranja, koji se koriste u zvaničnoj statistici;\n4) razvojne aktivnosti navedene u Programu.\nPriprema Programa i Plana i izbor izvora podataka\nZavod priprema Program i Plan u saradnji sa ostalim odgovornim proizvođačima zvanične statistike, vlasnicima drugih podataka i korisnicima.\nZavod donosi odluke o izboru izvora podataka u saradnji sa ostalim odgovornim proizvođačima zvanične statistike, i to u skladu sa kvalitetom podataka, pravovremenošću, opterećenošću davalaca podataka i opravdanošću troškova.\nPopisi se regulišu posebnim zakonima i finansiraju se sredstvima iz budžeta Republike Srbije.\nAktivnosti propisane u vezi s popisima uključuju se u Program i Plan.\nIzveštaj o izvršenju Programa\nPo isteku poslednje godine predviđene za ostvarenje Programa, Zavod priprema Izveštaj o realizaciji celokupnog Programa koji dostavlja Vladi na razmatranje i odlučivanje, a Vlada upućuje Izveštaj Narodnoj skupštini.\nV PRIKUPLJANJE PODATAKA\nAdministrativni izvori i opterećenost davalaca podataka\nUkoliko postoje administrativni izvori podataka, ne sprovodi se statističko istraživanje.\nPrilikom sprovođenja statističkog istraživanja vodi se računa o opterećenosti davalaca podataka.\nObaveza informisanja izveštajne jedinice\nPre početka prikupljanja podataka, svaka izveštajna jedinica mora da bude informisana o:\n1) pravnom osnovu za sprovođenje istraživanja;\n2) cilju istraživanja;\n3) obaveznosti odnosno neobaveznosti davanja podataka;\n4) odgovornom proizvođaču zvanične statistike;\n5) obavezi zaštite podataka.\nDužnost davanja tačnih podataka\nIzveštajne jedinice su dužne da bez naknade i uz poštovanje rokova navedenih u Planu daju tačne, kompletne i ažurne podatke, koji po sadržini i obliku odgovaraju zahtevima odgovornog proizvođača zvanične statistike.\nIzveštajne jedinice su dužne da omoguće proveru podataka iz stava 1. ovog člana.\nUkoliko podaci izveštajnih jedinica nisu kompletni ili ažurni, izveštajne jedinice imaju obavezu da ih isprave odnosno upotpune u skladu sa datim smernicama i definisanim rokovima.\nOvlašćenje za prikupljanje i kontrolu podataka\nDirektor Zavoda, ili ovlašćeni predstavnik drugog odgovornog proizvođača zvanične statistike, izdaje pismeno ovlašćenje anketarima, proceniteljima, kontrolorima i instruktorima određenim da neposredno prikupe i kontrolišu kvalitet statističkih podataka.\nU slučaju da se ukaže potreba za procenjivanjem metodologije ili kvaliteta podataka koje treba prikupiti statističkim istraživanjima, Zavod, Narodna banka Srbije i drugi odgovorni proizvođači zvanične statistike mogu da sprovode pilot istraživanja bez unošenja posebne stavke u Plan.\nPodaci prikupljeni putem pilot istraživanja iz stava 1. ovog člana ne mogu biti korišćeni za proizvodnju rezultata zvanične statistike.\nObaveza saradnje i konsultovanja odgovornih proizvođača zvanične statistike sa Zavodom\nDrugi odgovorni proizvođači zvanične statistike sarađuju sa Zavodom kada je reč o metodologijama statističkih istraživanja predviđenih godišnjim primenjivim planom i, po potrebi, obavljaju konsultacije sa Zavodom u vezi s metodologijama i sadržajem baza podataka koje oni utvrđuju.\nU slučaju nepostojanja saglasnosti između odgovornih proizvođača zvanične statistike i Zavoda u vezi sa pitanjima iz stava 1. ovog člana, Zavod je dužan da o tome informiše Vladu u pisanoj formi, i to u roku od 30 dana od dana kada je konstatovano nepostojanje saglasnosti.\nPravo pristupa individualnim podacima drugih odgovornih proizvođača zvanične statistike\nZavod ima pravo pristupa individualnim podacima koji su rezultat istraživanja drugih odgovornih proizvođača zvanične statistike ukoliko su ti podaci neophodni za sprovođenje aktivnosti zvanične statistike ili za procenu kvaliteta rezultata.\nPravo pristupa Zavoda individualnim podacima koji su rezultat istraživanja Narodne banke Srbije obezbeđuje se uz prethodnu saglasnost guvernera Narodne banke Srbije.\nPravo pristupa administrativnim izvorima podataka\nZavod ima pravo pristupa svim administrativnim izvorima podataka u organima državne uprave, uključujući i identifikatore, ako je to potrebno, kao i pravo pristupa podacima prikupljenim metodom stalnog praćenja i posmatranja, izuzev u slučajevima kada njihova upotreba u statističke svrhe nije dozvoljena zakonom.\nVlasnici administrativnih izvora podataka i podataka prikupljenih metodom stalnog praćenja i posmatranja imaju obavezu da u skladu sa usvojenim Planom i dogovorenim načinom dostavljanja, koji vlasnicima podataka neće stvarati dodatne troškove, prenesu Zavodu podatke, osim u slučajevima kada su ti podaci predmet posebne obrade.\nVI OBRAĐIVANJE I SKLADIŠTENJE PODATAKA\nOdgovorni proizvođači zvanične statistike, nakon završetka obrade prikupljenih podataka, odstranjuju identifikatore izveštajnih i statističkih jedinica.\nOdgovorni proizvođači zvanične statistike uništavaju upitnike i druge dokumente koji sadrže individualne podatke dobijene prilikom sprovođenja statističkih istraživanja, i to nakon završetka unosa, šifriranja i obrade podataka, u skladu sa važećim propisima koji uređuju postupke sa arhivskom građom i registraturskim materijalom.\nZaštita arhivske građe i registraturskog materijala vrši se u skladu s važećim propisima koji uređuju postupke sa arhivskom građom i registraturskim materijalom.\nPrilagođavanje podataka zvaničnim statističkim standardima\nZavod može da modifikuje podatke dobijene iz statističkih istraživanja i iz administrativnih i drugih izvora kako bi ih uskladio sa zvaničnim definicijama, klasifikacijama i drugim standardima koji se primenjuju u sistemu zvanične statistike i u međunarodnoj statističkoj praksi.\nNačin i rok skladištenja statističkih podataka\nOdgovorni proizvođači zvanične statistike dužni su da bez identifikatora uskladište podatke u elektronskoj formi, koji su šifrirani do nivoa statističke jedinice, na period od najmanje deset godina, ukoliko posebnim zakonom nije drugačije određeno.\nPo isteku perioda iz stava 1. ovog člana, podaci se, u skladu sa zakonom, prenose organizaciji nadležnoj za arhivsku građu, zajedno sa neophodnom dokumentacijom.\nAkt o skladištenju podataka\nDirektor Zavoda, odnosno ovlašćeni predstavnik drugog odgovornog proizvođača zvanične statistike, donosi, u skladu sa važećim standardima, akt kojim se bliže reguliše skladištenje i organizovanje podataka u cilju sprečavanja uništavanja, zloupotrebe, krađe ili nelegalnog pristupa podacima kojima raspolaže odgovorni proizvođač zvanične statistike, u skladu sa ovim zakonom.\nDirektor Zavoda, odnosno ovlašćeni predstavnik drugog odgovornog proizvođača zvanične statistike, donosi, u skladu sa važećim standardima, poseban akt kojim se bliže reguliše način korišćenja podataka zvanične statistike kojima raspolaže odgovorni proizvođač zvanične statistike, u skladu sa ovim zakonom.\nOdluka o klasifikacijama i drugim zvaničnim statističkim standardima\nDirektor Zavoda, uz pribavljeno mišljenje Saveta, odlučuje svojim aktom o klasifikacijama, nomenklaturama i drugim značajnim standardima koje koriste odgovorni proizvođači zvanične statistike navedeni u Programu.\nVII STATISTIČKI REGISTRI\nZavod formira, razvija i održava sledeće registre:\n1) statistički poslovni registar;\n2) statistički registar poljoprivrednih gazdinstava.\nDirektor Zavoda donosi propis kojim se bliže uređuju pitanja koja se odnose na formiranje, razvoj, održavanje i upotrebu statističkih registara.\nOdržavanje i korišćenje statističkih registara\nZavod koristi podatke iz administrativnih izvora, popisa, statističkih istraživanja, kao i podatke dobijene pomoću metoda stalnog praćenja i posmatranja, u cilju formiranja, razvoja i održavanja statističkih registara.\nPodaci iz statističkih registara koriste se isključivo u statističke svrhe.\nVIII DISEMINACIJA PODATAKA I INFORMACIJA\nUslovi diseminacije podataka zvanične statistike\nOdgovorni proizvođači zvanične statistike vrše diseminaciju rezultata pod uslovima i do nivoa koji su predviđeni Planom.\nRezultati zvanične statistike iz stava 1. ovog člana dostupni su istovremeno svim korisnicima, pod jednakim uslovima.\nKalendar objavljivanja rezultata\nOdgovorni proizvođači zvanične statistike održavaju ažuran i javnosti dostupan kalendar objavljivanja rezultata zvanične statistike.\nOdstupanja od rokova utvrđenih u kalendaru objavljuju se i obrazlažu.\nOdgovorni proizvođači zvanične statistike razvijaju i održavaju javno dostupne baze podataka koje su rezultat zvanične statistike.\nTumačenje podataka zvanične statistike\nOdgovorni proizvođači zvanične statistike dužni su da daju stručna tumačenja i ocenu podataka koje proizvode i diseminuju.\nSve informacije u vezi sa izvorima podataka i primenjenom metodologijom dostupne su javnosti, a najvažnije metodologije objavljuju se u "Službenom glasniku Republike Srbije".\nKorisnici zvaničnih statističkih podataka i informacija dužni su da prilikom korišćenja tih podataka i informacija navedu njihov izvor.\nPosebne obrade po zahtevu korisnika\nNa zahtev korisnika i o njihovom trošku, odgovorni proizvođači zvanične statistike mogu da obezbede informacije i podatke dobijene posebnom obradom, koji nisu predviđeni Programom i Planom.\nU vezi s podacima i informacijama iz stava 1. ovog člana, iako oni nisu rezultati zvanične statistike, primenjuju se odredbe ovog zakona o poverljivosti.\nOdredbe o poverljivosti primenjuju se od momenta kada izveštajna jedinica dostavi podatke odgovornim proizvođačima zvanične statistike.\nOdredbe ove glave zakona primenjuju se i na podatke prikupljene iz drugih izvora za potrebe zvanične statistike, od trenutka njihovog dostavljanja odgovornim proizvođačima zvanične statistike.\nSprečavanje identifikacije izveštajnih jedinica\nPodaci prikupljeni, obrađeni i uskladišteni u svrhe zvanične statistike poverljivi su onda kada fizičko ili pravno lice može da se neposredno ili posredno identifikuje imenom, adresom ili identifikacionim brojem.\nOdgovorni proizvođači zvanične statistike dužni su da spreče mogućnost neposredne ili posredne individualne identifikacije izveštajne jedinice.\nPoverljivi podaci mogu se isključivo koristiti u statističke svrhe, te organi državne uprave, organi autonomnih pokrajina, organi lokalne samouprave i drugi nosioci javnih ovlašćenja ne mogu koristiti podatke i informacije prikupljene u okviru aktivnosti zvanične statistike u svrhe utvrđivanja prava i obaveza izveštajne jedinice.\nPoverljivost informacije ne odnosi se na sledeće informacije:\n1) broj i strukturu unajmljenih i stalno zaposlenih od strane pravnih i fizičkih lica koja ne uključuje njihove lične podatke;\n2) vrste proizvoda koje proizvodi, prerađuje, prevozi, skladišti, kupuje i prodaje preduzetnik, privredno društvo, odnosno druga organizacija i institucija, kao i sve vrste usluga za potrebe stanovništva ili privrednih društava, odnosno drugih organizacija ili institucija;\n3) podatke o šteti i zagađenju prouzrokovanih aktivnostima preduzetnika, privrednog društva, odnosno druge organizacije ili institucije;\n4) podatke čije objavljivanje odobri u pisanoj formi zainteresovano pravno ili fizičko lice.\nOdgovorni proizvođači zvanične statistike obavezni su da preduzmu sve propisane administrativne, tehničke i organizacione mere neophodne za zaštitu poverljivih podataka protiv nelegalnog pristupa, otkrivanja ili korišćenja.\nOdgovorni proizvođači zvanične statistike svojim aktima bliže određuju mere i postupke za obezbeđivanje i zaštitu poverljivih podataka, u skladu sa ovim zakonom.\nOgraničenje pristupa poverljivim podacima\nPristup poverljivim podacima ograničen je na lica koja prilikom obavljanja svojih zadataka proizvode zvaničnu statistiku i do stepena u kom su ti podaci neophodni za proizvodnju zvanične statistike.\nLica koja u vršenju svojih zadataka imaju pristup poverljivim podacima u obavezi su da se uvek pridržavaju odredaba ovog zakona, čak i nakon prestanka rada u zvaničnoj statistici.\nDavanje individualnih podataka bez identifikatora\nZavod i ostali odgovorni proizvođači zvanične statistike mogu da naučnoistraživačkim institucijama obezbede, na pisani zahtev, individualne podatke bez identifikatora.\nU pisanom zahtevu, iz stava 1. ovog člana, institucija je dužna da jasno naznači svrhu korišćenja individualnih statističkih podataka.\nUpotreba statističkih podataka iz stava 1. ovog člana reguliše se posebnim ugovorom koji obavezuje korisnika da ove podatke može koristiti isključivo u svrhe koje je naznačio u svom zahtevu, kao i da ne dozvoli neovlašćenim licima pristup ovim podacima i da nakon upotrebe uništi te podatke.\nOdgovorni proizvođači zvanične statistike vode evidenciju o korisnicima iz stava 1. ovog člana i o nameni za koju im se podaci obezbeđuju.\nDiseminacija podataka o malim agregatima\nDirektor Zavoda, po pribavljenoj pisanoj saglasnosti ekonomskih jedinica, može objavljivati podatke o malim agregatima tih jedinica.\nX MEĐUNARODNA SARADNJA\nSaradnja sa međunarodnim statističkim organizacijama\nZavod sarađuje sa međunarodnim statističkim organizacijama.\nKoordinaciona uloga Zavoda u međunarodnoj statističkoj saradnji\nU sistemu zvanične statistike Republike Srbije Zavod ima koordinacionu ulogu u okviru međunarodne statističke saradnje.\nNovčanom kaznom u iznosu od 150.000 do 450.000 dinara kazniće se za prekršaj davalac podataka - privredno društvo, ustanova, zadruga ili drugo pravno lice, ako za potrebe zvaničnih statističkih istraživanja ne dostavi odgovornom proizvođaču zvanične statistike tražene podatke u propisanom roku, ili dostavi nepotpune ili netačne podatke ili spreči proveru tačnosti, kompletnosti i ažurnosti traženih podataka (član 26).\nNovčanom kaznom u iznosu od 10.000 do 50.000 dinara kazniće se za prekršaj iz stava 1. ovog člana i odgovorno lice u privrednom društvu, ustanovi, zadruzi ili drugom pravnom licu.\nNovčanom kaznom u iznosu od 50.000 do 100.000 dinara kazniće se za prekršaj:\n1) odgovorni proizvođači zvanične statistike ukoliko odgovarajućim aktom ne odrede mere i postupke za obezbeđivanje i zaštitu podataka (član 46. stav 2);\n2) odgovorni proizvođači zvanične statistike ako ne informišu izveštajne jedinice o obaveznosti odnosno neobaveznosti davanja podataka [član 25. stav 1. tačka 3)].\nNovčanom kaznom u iznosu od 10.000 do 50.000 dinara kazniće se za prekršaj iz stava 1. tač. 1) i 2) ovog člana i odgovorno lice u proizvođaču zvanične statistike.\nNovčanom kaznom u iznosu od 10.000 do 50.000 dinara kazniće se za prekršaj fizičko lice ako za potrebe zvaničnih statističkih istraživanja ne dostavi odgovornom proizvođaču zvanične statistike tražene podatke u propisanom roku, ili dostavi nepotpune ili netačne podatke ili spreči proveru tačnosti, kompletnosti i ažurnosti traženih podataka (član 26).\nRok za donošenje odluke o obrazovanju Saveta\nVlada će doneti odluku o obrazovanju Saveta i imenovanju njegovih članova u roku od 60 dana od dana stupanja na snagu ovog zakona.\nRok za donošenje Programa i Plana\nProgram iz člana 18. ovog zakona doneće Narodna skupština u roku od jedne godine od dana stupanja na snagu ovog zakona, a Plan će doneti Vlada u roku od 60 dana od dana donošenja Programa.\nPrestanak važenja zakona kojima su uređena statistička istraživanja\nDanom stupanja na snagu ovog zakona prestaje da važi Zakon o statističkim istraživanjima ("Službeni glasnik RS", br. 83/92, 53/93, 67/93, 48/94 i 101/05) i Zakon o sistemu statističkih istraživanja ("Službeni list SRJ", br. 80/94 i 28/96).\nPodzakonski akti doneseni na osnovu zakona iz stava 1. ovog člana primenjivaće se do donošenja podzakonskih akata na osnovu ovog zakona ako nisu u suprotnosti sa ovim zakonom.


Kompanija "Loft" o projektu u Veneciji: Zahtev van standarda kao glavna motivacija! - PODOVI\nIndustrijski podovi Kompanija „Loft“ o projektu u Veneciji: Zahtev van standarda kao glavna motivacija!\nKompanija „Loft“ o projektu u Veneciji: Zahtev van standarda kao glavna motivacija!\nProjekat Heroik: Free Shipping nastao je za potrebe konkursa Ministarstva kulture i informisanja radi predstavljanja Republike Srbije na Bijenalu arhitekture u Veneciji 2016. godine. Glavni deo nacionalnog paviljona predstavljala je monumentalna prostorna instalacija-simbolični trag broda na površini vode, kao simbol plutanja između dva stanja u svakodnevnom životu mladog arhitekte-jave i sna, racionalnog i emotivnog, ovde i tamo, stvarnosti i nade. Izvođač radova na ovom zanimljivom projektu bio je “PR LOFT”, a od vlasnika i predstavnika ove kompanije čuli smo koliko je izazov zapravo bilo ova zdanje u Veneciji.\nProjekat Heroik: Free Shipping nastao je za potrebe konkursa Ministarstva kulture i informisanja\nKako Vladimir kaže, već po uvidu u projekat, on i njegov tim su shvatili da je ovaj zahtev van standarda, a dodatni motiv za rad, sem samog projekta, bio je jako mali odziv ostalih izvođača na upit nalogodavca. On je čak, pričajući nam o ovom projektu, rangirao izazove.\nIzazov 1: zalučen oblik sastavljen od različitih ploča (šper, osb) sa vidnim fugnama\nIzazov 2: kako naneti tečan materijal (epoxy smolu) na zalučene površine bez tragova slivanja, hrapave površine, ujednačenog, bez vidnih prelaza…\nIzazov 3: treba smisliti sistem koji će da na drvenoj podlozi koja „radi“ (temperatura, vlaga usled blizine kanala, mehaničkog opterećenja posetilaca) ostati isti 6 meseci od trenutka završetka radova\nIzazov 4: na šta se fokusirati u Veneciji: vino i sirevi ili posao 😉\nNa sve izazove je, po svemu sudeći, odgovoreno, a najviše vremena je posvećeno upravo smišljanju pogodnih materijala i njihove kombinacije. Čak 10 dana je provedeno u ispitivanju tehnike i izradi uzorka, a u radionici firme koja je sklapala konstrukciju napravljen je segment 1:1 na kom je vežbano.\nKorišteni su modifikovani alati, donešena odluka o tome koji su načini nanošenja materijala adekvatni, odabrana tehnika izvlačenja idealnih lukova,… Iako je, kako nam je rekao izvođač radova, bilo zadovoljstvo raditi u jednom od najlepših gradova na svetu, rokovi su svakako otežavali posao, a prethodno utvrđena sistematika radova i materijala se razlikovala s obzirom na uslove pa je ekipa sve dodatno prilagođavala na licu mesta.\nBila je to nedelja teške, ali izvesne borbe sa rokovima, uslovima, tehnikama, materijalom, snagom. Ipak, iz perspektive nekoga ko je vrlo uspešno i pored svih poteškoća, odgovorio na sve prethodno pomenute izazove, vođa tima kompanije Loft, Vladimir Inić, je odao priznanje svojim ljudima nazvavši ih ekipom entuzijasta i hrabrih ljudi koji su na kraju svim svojim srcem i znanjem materijalizovali u nešto lepo i postojano.\nKompanija “Mapei” kao neko koga odlikuje kvalitet materijala i firma “Loft” kao izvođač radova, ispratili su ovaj projekat do kraja, a kako kažu, kada im se ponovo ukaže prilika, opet će izabrati nešto čega nema u uputstvima, opisanim tehnikama, izračunatim normativima.\nPokazalo se, kao mnogo puta do sada, da za kvalitetne i kreativne izvođače, izazov na koji treba odgovoriti, nije otežavajuća okolnost već upravo glavna motivacija.\nPrethodni tekst„Biljno selo“ nastalo na starom auto-putu\nSledeći tekstREČ STRUČNJAKA: Kada birate epoksid, kada poliuretan? Na ova i još neka pitanja o industrijskim podovima odgovara stručnjak iz kompanije „Baumit“


VojvodinaCafe - Riblja čorba na Petrovaradinskoj tvrđavi\nRiblja čorba na Petrovaradinskoj tvrđavi\nVest objavljena: 23.04.2013 02:32\n30. maja u 20 časova će se na Petrovaradinskoj tvrđavi održati veliki koncert legendarne grupe Riblja Čorba u sklopu njihove turneje povodom 35 godina postojanja. Za novosadski koncert grupa planira da fanove obraduje tročasnovnim koncertom i brojnim starim hitovima, ali i pesmama sa najnovijeg albuma Uzbuna.\nZa ovaj spektakularni koncert Riblja čorba je pripremila mnoga iznenađenja, a koncert će uveličati i specijalni gosti. Među gostima na koncertu su grupe: Inspektor Blaža, Nikola Čuturilo Čutura i bend, Čika Joca i Zmajevi i grupa Kontrast, a ceo koncert će trajati nešto više od 4 sata.\nUlaznice se prodaju po ceni od 1000 dinara u pretprodaji i 1250 dinara na dan koncerta. Prvih 500 ulaznica se prodaje po promo ceni od 800 dinara.


Izvor: B92, 23.Jul.2019, 23:42 (ažurirano 02.Apr.2020.)\nBolivija je izdala upozorenje stanovništvu na "veliku hladnoću" u šest od svojih devet departmana gde pada sneg i duva ledeni vetar.\nUpozorenje na sneg odnosi se na zapadni region, na visoki plato kod La Paza takodje na zapadu, Oruro na jugozapadu, Potosi na jugu, i istočni sektor Koriljere gde je nadmorska visina iznad 4.000 metara, rekao je Danilo Pomijer, meteorolog, prenosi inofrmacioni portal Urgentebo.\nUpozorenje se odnosi takođe na sve visoravni Kočamamba >> Pročitaj celu vest na sajtu B92 << u centru i Čukiasaka na jugoistoku i Tarija na jugu, dodao je on.\nUpozorenje je na snazi do četvrtka ili petka kada se očekuje da će temperature porasti sa sadašnjih šest stepeni ispod nule koliko se tokom noći očekuje u La Pazu.\nZbog mnogo snega privremeno je zatvoreno više glavnih puteva, kao što je put La Paz Oruro i Oruro Kočabamba, a škole ne rade u više regiona.\nZbog snega i zaleđenih puteva bilo je i više saobraćajnih nesreća.\nPošto je Bolivija na južnoj Zemljinoj hemisferi, tamo je sada zima. Ta zemlja u osnovi ima samo dva godišnja doba: vlažno i suvo koje traje od maja do oktobra što su tamo zimski meseci, dok je najhladnije od juna do septembra.\nOstatak godine je vlažno godišnje doba, s najviše kiše od decembra do marta što su letnji meseci.\nNoviMagazin.rs: Upozorenje na veliku hladnoću u Boliviji\nDanas: Upozorenje na veliku hladnoću u Boliviji\nKurir: JUŽNOAMERIČKOJ ZEMLJI PRETI LEDENI OKOV: Bolivija pod debelim snežnim pokrivačem, vlasti izdale upozorenje na velike hladnoće (VIDEO)\nMondo: Dok Evropa gori, u Boliviji VELIKA ZIMA, pada i sneg


Darmanović: "Njemačka je saveznik, partner i podržavalac daljeg razvoja Crne Gore"\nponedjeljak, 11 februar 2019 19:08\nCrna Gora je zahvalna Njemačkoj na kontinuiranoj pomoći ostvarenju naših strateških spoljnopolitičkih prioriteta - punopravnog članstva u NATO i napretka u procesu pristupanja EU, istakao je ministar vanjskih poslova Srđan Darmanović, tokom sastanka sa njemačkim šefom diplomatije Hajkom Masom u Briselu. Kako je saopšteno iz Ministarstva vanjskih poslova, Darmanović je ponovio da je posvećenost i predanost Crne Gore ispunjavanju ključnih zadataka Alijanse i kriterijuma za članstvo u EU neupitna.\n“U razgovoru sa Masom kazao je i da je za našu državu posebno značajna njemačka politička i ekspertska podrška u ključnim oblastima – vladavini prava, borbi protiv organizovanog kriminala i korupcije, reformi pravosudnog sistema, slobodi medija, te jačanju bezbjednosnog i odbrambenog sektora”, navodi se u saopštenju.\nTakođe, ukazao je na mogućnost snažnijeg ekonomskog povezivanja, istakavši da je Crna Gora veoma otvorena za veće prisustvo njemačkog kapitala na našem tržištu i punu valorizaciju potencijala za ekonomsku saradnju dvije države.\nMas je, pak, kazao da će Njemačka nastaviti da pruža punu podršku reformskim procesima i integraciji Crne Gore u EU.\n“Vaše mjesto je u Evropskoj uniji i ako ovako nastavite, uspjeh na tom putu je siguran”, ocijenio je šef njemačke diplomatije.\n“Zapadni Balkan je sastavni dio Evrope i u tom smislu, podrška Njemačke ja jasna i vrlo snažna”, zaključio je Mas.\nSagovornici su pozdravili sveukupne međudržavne odnose Crne Gore i Njemačke i ukazali na važnost političkog dijaloga na visokom nivou.\nDarmanović je danas u Berlinu razgovarao i sa vanjskopolitičkim savjetnikom savezne kancelarke Janom Hekerom.\n“Ministar je izrazio uvjerenje da je budućnost Zapadnog Balkana u EU, te naglasio da uspjeh politike proširenja predstavlja osnov dugoročne stabilnosti i bezbjednosti regiona. Takođe, obostrano je ukazano na značaj procesa evropske integracije za dalji razvoj zemalja Zapadnog Balkana”, dodaje se u saopštenju.\nViše iz ove kategorije « ASK: DPS prekršio zakon, u budžet da vrati 47.500 eura Front ruši vlast ako Katić ne vrati na posao Simonidu Kordić »


Najbolji rukometaši BiH u Mejdanu će ugostiti reprezentaciju Slovačke – SKPC MEJDAN\nPočetak kvalifikakcija za učešće na Svjetskom prvenstvu, rukometaši Bosne i Hercegovine započet će u Tuzli gdje će prema postignutim dogovorima ujedno igrati i sve domaće utakmice. Tuzla nije slučajno odabrana za domaćinstvo obzirom da se u prethodnim utakmicama pokazalo da je publika u Mejdanu daleko najbolja a da se za svaku utakmicu naše najbolje rukometne selekcije traži ulaznica više.\nIzabranici selektora Markovića će 4. novembra odmjeriti snage sa reprezentacijom Slovačke, gdje uz podršku navijača, očekuju pobjedu na samom startu kvalifikacija koja bi mnogo značila za atmosferu u timu pred naredne utakmice. Naše rukometne Zmajeve pored Slovačke očekuju još i dvoboji protiv timova Kosova i Litvanije.\nPored utakmice sa Slovačkom prema postignutim dogovorima rukometaši BiH bi upravo u Tuzli trebali igrati i ostale utakmice na domaćem terenu, 9. ili 10. janauara protiv Kosova, te 16. ili 17. januara protiv Litvanije.\nUlazice se već nalaze u pretprodaju a mogu se kupiti u CD shopu Mido na Korzu, na portalu kupikartu.ba i u RSD Sloboda. Utakmica se igra 4. novembra sa početkom od 20:15 sati, a cijena ulaznice iznosi 10 KM. (Mejdan.ba)\nOdličan koncert Joksimovića...\nOdlična atmosfera u...\nTuzlanski “solari” prvu provjeru imat će protiv Dervente\n29. marta u Mejdanu: Noć zvijezda – Najveća fešta na Balkanu\nNaša jedina i voljena BIH\nRajić: Da nas proglase prvacima, mislim da bi bilo zasluženo\nKuglaš Slobode Kasumović drugi na pojedinačnom plasmanu\nGeneralni sekretar KS BiH u posjeti Mejdanu: Pomoć što prije, upućen apel i FIBA-i (VIDEO)


Novi udarac iz Prištine: Nove mere za Srbe\nsiječanj 12, 2019 siječanj 12, 2019 admin 0 Comments\nZamenik samozvanog ministra unutrašnjih poslova lažnog Kosova Izmi Zeka iz PDK rekao je da će pored mere od 100 odsto na uvoz proizvoda iz Srbije i BiH, biti uvedene i sankcione mere i protiv vozila iz Srbije\nIz Prištine je poslednjih nedelja bilo glasova koji su pozivali ili se obavezivali na ukidanje taksi od 100 odsto na uvoz robe iz Srbije koja je paralisala proces dijaloga između Beograda i Prištine.\nPrvi se oglasio savetnik lažnog kosovskog predsednika Bekim Čolaku koji je rekao da je međunarodna zajednica „pritegla Kosovo“ i da ukoliko SAD i EU traže od samozvanog Kosova ukidanje takse, onda, „zašto ne bi razmislili o privremenom ukidanju“.\nPotom je i sam takozvani kosovski predsednik Hašim Tači u razgovoru za Vašington post rekao da je „spreman da razmotri ukidanje taksi ako se za (samoproklamovano) Kosovo otvori jasan put ka postizanju konačnog mirovnog sporazuma sa Srbijom“.\nJuče su i prvi glasovi iz opozicije počeli da dovode u pitanje odluku samozvane Vlade Kosova — da ne poštuje savete Vašingtona, a lider LDK Isa Mustafa je izjavio da je za ovu političku opciju „besmisleno da u vreme kada je (samozvano) Kosovo dobilo pismo da se uzdrži od akcija, (samozvana) Vlada Kosova uvodi mere od 100 odsto, umesto da razmotri pismo koje dolazi iz jedne zemlje od koje zavisi budućnost (jednostrano priznatog) Kosova“.\nMeđutim, danas, od zvaničnika vlade iz Prištine i to zvaničnika koji upravo pripada PDK, stiže vest da je tzv. Vlada Kosova pripremila dokumentaciju za uvođenje nove mere protiv Srbije.\n– Kategorički smatram, da, u ovom trenutku, treba uvesti mere i za vozila. Već smo pripremili svu potrebnu dokumentaciju za zabranu cirkulacije vozila iz Srbije. Ovo je recipročna mera ponašanju Srbije prema kosovskim građanima – rekao je drugi čovek MUP-a sa Kosova.\n– Ne samo po ovom pitanu, već u svim segmentima života, želim da pokažem Srbiji da je Kosovo država koja sama odlučuje o svojim potezima. Mada ja nisam od onih koji kažu „nikada“, jer u politici se stvari stalno menjaju. I pored toga što se naši interesi menjaju, oni ostaju u liniji sa američkom državom i naravno, ja zagovaram američki senzibilitet i sa njima ćemo i odlučiti o narednim koracima – poručuje Zeka.\nO novim merama samozvane kosovske vlade govorilo se još krajem prošle godine, prve informacije u vezi sa novim merama dao je predsednik Vučić objasnivši da postoje tri moguće mere i da se „ne zna koja je gora po nas“. U isto vreme, lažni kosovski premijer takođe nije želeo da govori o detaljima mera poručivši „videćete kad se dese“.\nMeđutim, u medijima su se odmah pojavile spekulacije da bi tri mere mogle da se odnose na probne tablice za vozila iz Srbije, zabrana uvoza robe svetskih brendova iz fabrika u Srbiji i nepriznavanje dokumentacije o kvalitetu proizvoda.\nZaista, 28. decembra je samozvana Vlada lažnog Kosova donela odluku da proširi odluku o taksama i, od početka ove godine, taksa od 100 odsto na uvoz robe važi i za robu stranih kompanija koje imaju proizvodne pogone u Srbiji.\nVlada Srbije, s druge strane, imala je nešto drugačije informacije o novim merama, te je predsednik više puta upozoravao da bi Kosovo moglo da odluči da ukine platni promet iz Srbije.\n„Ludilu“ Prištine „kraja nema“ i to „ludilo je neizlečivo“, komentarisao je predsednik poslednju odluku vlade u Prištini da proširi meru o taksama i dodao da ne isključuje druge mere Prištine kakve su ukidanje platnog prometa. Međutim, Srbija već priprema reakciju i na takav scenario, rekao je tada i uverio Srbe na KiM da će naći načina da isplati plate.\nInače, samozvana Vlada Kosova je juče odložila glasanje o predlogu da se roba iz Srbije i BiH koja je na teritoriju Kosova ušla pre ili tačno 21. novembra, kada je i doneta odluka o uvođenju takse od 100 odsto od ukupne vrednosti robe za uvoz, oslobodi ove mere.\n← Srbija se danima divi ovom deki iz Ivanjice! 3 dana pešači po 20 km kroz smetove!\nOptužen da je namšetao meč: Krstajić ga pozvao u reprezentaciju →\nEvropska unija je ponizila Albance! Tači priznao bolan poraz i otkrio šta su mu rekli u Berlinu\nHaradinaj: Bez promene stava o taksama\nožujak 12, 2019 admin 0\nKilogram jabuka dva dinara: Sramota Srbijo i velika bruka\nožujak 26, 2019 admin 0


U subotu su na programu svi mečevi 35.kola Super lige Srbije u sezoni 2016/17, u okviru plej-of i plej-aut faze takmičenja. Bićete u prilici da pratite direktan televizijski prenos dva izuzetno zanimljiva susreta, Partizan – Voždovac i Crvena zvezda – Mladost.\nPARTIZAN – VOŽDOVAC (subota 13.maj, 17:00 časova, TV Arena sport 1)\nJedan od najzanimljivijih mečeva 35.kola Super lige Srbije igra se u subotu u Humskoj gde domaći Partizan, bez pomoći navijača, dočekuje komšijski Voždovac. Biće zanimljivo videti da li će crno-beli ostvariti novu pobedu i približiti se korak bliže tituli ili će ’’zmajevi’’ načiniti još jedno veliko iznenađenje. Ekipa Partizana se nalazi u odličnoj formi, a od starta prolećne polusezone crno-beli su ostvarili čak dvanaest pobeda, uz samo jedan remi. U prethodnom kolu savladali su kao gosti ekipu ivanjičkog Javor Matisa rezultatom 1:2, čime su zamenili Crvenu zvezdu na vrhu superligaške tabele. Crno-beli su lideri šampionata sa 49 bodova na svom kontu, tri više od drugoplasirane Crvene zvezde. Ekipa Voždovca je tokom prolećnog dela šampionata zabeležila šest pobeda, uz pet poraza i dva remija. Nakon dva vezana poraza u prethodnom kolu su napravili veliko iznenađenje savladavši na svom stadionu ekipu Crvene zvezde rezultatom 3:2. Trenutno ’’zmajevi’’ zauzimaju 7.mesto na superligaškoj tabeli sa 26 bodova na svom kontu, koliko ima i šestoplasirani Napredak. Obezbeđen je direktan televizijski prenos ovog susreta na prvom programu TV Arena sport sa početkom u 17:00 časova.\nCRVENA ZVEZDA – MLADOST (subota 13.maj, 19:00 časova, TV Arena sport 1)\nU subotu uveče se u okviru 35.kola Super lige Srbije na stadionu ’’Rajko Mitić’’ sastaju domaća Crvena zvezda i gosti iz Lučana, ekipa Mladosti. Za crveno-bele bi sve osim pobede bilo konačni oproštaj od odbrane titule, dok se Lučanci bore za najbolji plasman u istoriji kluba. Ekipa Crvene zvezde je nakon trinaest prolećnih kola zabeležila deset pobeda, uz jedan remi i dva poraza. U prethodnom kolu crveno-beli su nakon velike borbe poraženi na Voždovcu od strane istoimenog superligaša rezultatom 3:2, čime su izgubli prvu poziciju na tabeli. Trenutno su drugoplasirani tim šampionata sa 46 bodova na svom kontu, tri manje od prvoplasiranog Partizana. Lučanci se nalaze u dobroj formi, a tokom prolećnog dela šampionata uspeli su da ostvare sedam pobeda, uz četiri poraza i dva remija. U prethodnom kolu poraženi su na gostovanju u Novom Sadu od ekipe Vojvodine rezultatom 2:1. Ipak, od prethodnih osam duela šest su rešili u svoju korist, pa tako sada zauzimaju 4.mesto na tabeli sa 33 boda na svom kontu, dva više od petoplasiranog Radničkog. Obezbeđen je direktan televizijski prenos ovog susreta na prvom programu TV Arena sport sa početkom u 19:00 časova.


RTS :: Starović: Srbija povećala stepen energetske stablnosti, drugog gasa osim ruskog nema\nPolitika Starović: Srbija povećala stepen energetske stablnosti, drugog gasa osim ruskog nema\npetak, 26. nov 2021, 07:30 -> 08:49\nStarović: Srbija povećala stepen energetske stablnosti, drugog gasa osim ruskog nema\nOni koji su zagovarali sankcije Rusiji danas ne bi mogli da nam pomognu jer drugog gasa osim ruskog nema, kaže za RTS Nemanja Starović, sekretar Ministarstva spoljnih poslova.\nGostujući u Jutarnjem programu Starović je rekao da će u susret zimi, koja će biti obeležena energetskom krizom, Srbija imati dovoljno gasa i električne energije i nema bojazni od bilo kakvih poskupljenja.\n"To je važno iz nekoliko razloga. Prvo, socijalno-ekonomski položaj građana i drugo nastavak privrednog razvoja koji ne bio moguć da plaćamo četiri puta više gas, koliko je cena na evropskom tržištu", naglašava Starović.\nPrema njegovim rečima, imaćemo dovoljne količne gasa u narednih šest meseci uz jednu izvesnost da ćemo i posle isteka šest meseci imati dobre parametre ugovora o kome će se narednh meseci pregovarati.\n"Kada govorimo o količnama koje su nam potrebne, mi smo krajem novembra potrošli ono što je planirano za celu 2021. godinu jer je naša potrošnja bila veća. Završen je i remont TENT-a i više ne moramo da uvozimo nijedan procentat struje čak ćemo biti u mogućnosti da male kolčine i izvozimo po cenama koje su jako povoljne", naglašava sekretar Ministarstva spoljnih poslova.\nDodaje da je Srbija povećala stepen energetske bezbednosti što je povoljno i za građane i za privredu.\n"To je dobra poruka koja se iz Srbije šalje širom sveta da potoji izvesnost i da kompanije koje posluju u našoj zemlji mogu da planraju poslovanje. Srbija je dobro mesto za investiciije i ima prednosti u odnosu ne samo na svoje uže već i šire okruženje", poručuje Starović.\nPrema njegoviim rečima činjenica da smo dobili ovako dobre uslove u aranžmanu sa Ruskom Federacijom predstavlja potvrdu spoljno-politčkog kursa, koji je definisan sintagmom o političkoj nezavisnosti i vojnoj neutralnosti.\n"Da smo kojim slučajem prethodnih goodina podlegli pritiscima da se pridružimo sankcijama prema Ruskoj Federaciji da li bilo ko misli da smo mogli da dobijemo ovako povoljan aranžman. Oni koji su zagovarali sankcije Rusiji danas ne bi mogli da nam pomognu jer drugog gasa osim ruskog nema", poručuje Starović.\nRusija podrška Srbiji u međunarodnoj areni\nPored cene gasa, na sastanku u Sočiju, bilo je reči i o pitanju Kosova i Metohije. Predsednik Ruske Federacije Vladimir Putin je ponovio da je stav po pitanju KiM nepromenjen.\n"Ruska federacija konstantno nam pruža veoma snažnu politčku podršku i predstvalja nam oslonac u međunarodnoj areni pre svega u Savetu bezbednosti UN. Poruke koje smo dobili su zaista dobre, da možemo da računamo na podršku Moskve i dalje", kaže Nemanja Starović.\nDodaje da je evidentno da je proces normalizacije odnosa Beograda i Prištine u krzi, pre svega zbog činjenice da Prištinska strana odbija razgovore o suštinskim stvarima a za Srbiju je najvažnja implementacija prethodno dogovorenh sporazuma.\n"U stuaciji kada Aljbin Kurti odbija dijalog i svakoga dana izlazi sa sve drskijim provokacijama, na šta izostaju adekvatne reakcije EU i međunarodne zajednice, ne vidim kako proces dijaloga može biti nastavljen osim da opstane kao puka forma bez prave sadržine", smatra sekretar Ministarstva spoljnih poslova.\nPrema njegovim rečima, neophodno je uputiti apel Miroslavu Lajčaku, partnerima u Briselu ali i prema SAD da je krajnje vreme da se pošalju mnogo jasnije poruke u pravcu Prištine, da se primene neke kaznene mere da bi se stavilo do znanja da je krurs koji Aljbin Kurti zauzeo apsolutno neprihvatljiv i da ne može imati podršku za opstrukciju pregovaračkog procesa.


Šta očekuje turiste ove sezone u Crnoj Gori? - Novosti - Turistički svet\nŠta očekuje turiste ove sezone u Crnoj Gori?\nPrema podacima Svetskog turističkog saveza Crna Gora je destinacija koja se najbrže razvija tokom proteklih godina, a prošle sezone zabeležen je rekordan broj gostiju, kada je preko 2 miliona turista ostvarilo oko 13 miliona noćenja. Srba je prošle godine u Crnoj Gori bilo oko 400.000, a prema rečima predstavnika Nacionalne turističke organizacije Crne Gore, Srbi su im i najdraži gosti, jer se stalno vraćaju.\nCrna Gora je proglašena za hit destinaciju prošle godine, a u predsezoni zapažen je porast broja gostiju koji dolaze iz Skandinavije, Velike Britanije, Francuske, Nemačke i Poljske dok Rusi već tradicionalno u velikom broju pune smeštajne kapacite Crne Gore i uživaju na rivijeri. Što se smeštaja tiče, cene su prilagođene gostima različitih platežnih mogućnosti i nisu se menjale u odnosu na prošlu godinu.\nIz Turističke organizacije Herceg Novog su napomenuli da turiste osim plaža, i mnogobrojnih manifestacija, najviše interesuju i pešačke ture na Orijenu, a da se mogu i oprobati u novom avanturističkom parku Vrbanj. Poručuju da po ceni smeštaja spadaju u najjeftinije destinacije. Ono što je ove godine novo u "gradu festivala" jesu turističke kartice koje gostima obezbeđuju brojne popuste i pogodnosti.\nBudva se ove godine predstavlja pod sloganom "Budva-ljubav koja traje", a od brojnih manifestacija koje će obeležiti čitavo leto i biti namenjene svim uzrastima i ukusima, istakli su Budva beer fest. Ovo će biti prvi festival piva u Budvi, a trajaće od 14. do 16. Juna.\nBar je jedinstveni grad po tome što izlazi na dve obale. Ona morska duga je 46 kilometara, a krase je brojne plaže kojima su sami turisti davali imena: biserna, zlatna, crvena obala... S druge strane skadarsko jezero turistima nudi mogućnost krstarenja, sve popularnije posmatranje ptica, a posebnu pažnju turista privući će veliki broj spomenika i jedno od najstarijih stabala masline Mirovica, kraj koje su se mirile zavađene porodice.\nPredstavnici turističke industrije Crne Gore garantuju da ćete i ovog leta pronaći kvalitetan smeštaj po povoljnim cenama. Pored rivijere, možete posetiti Nacionalne parkove, eko sela, ići na rafting, pešačenje ili planinarenje, ali i uživati u nekoj od preko 300 kulturno-zabavnih manifestacija. I ne zaboravite na sireve, masline, pršut... Jer slogan ovogodišnje kampanje je "Dobro. Bolje. Domaće“ i teži da lokalne proizvođače hrane poveže sa restoranima i hotelima i tako svim gostima omogući da probaju tradicionalne domaće specijalitete i uživaju u lokalnim ukusima.


On od Vlade traži odgovor kako će se rešiti status Tanjuga koji je ugašen 31. oktobra 2015. i kako će se Tanjug finansirati u narednom periodu.\nDanas imamo situaciju da mediji u Srbiji liče na sve osim na ciljeve seta medijskih zakona, mediji danas nisu ni slobodni ni nezavisni, stanje medija je gore nego kad je aktuelni premijer bio ministar informisanja 1999, rekao je Aleksić.\nA, kako je dodao, primer je Tanjug agencija koja je ugašena 31. oktobra, a ona danas funkcioniše i radi nesmetano, a osim što se finansira obezbeđuje i dobit, nastavljajući da krši zakon.\nTo je još jedno obeležje ove vladavine, osim fantoma iz Savamale imamo još jedan fantom – Tanjug, zaključio je Aleksić.\nGrupa poslanika od Ministarstva kulture i informisanja i Ministarstva privrede traži odgovore o privatizaciji medija i stanju u agencijama i medijskim kućama čiji status nije rešen, dok, naveo je Aleksić, ministar informisanja pokušava da iznađe nov način za njihovo funkcionisanje.\nMisterija Tanjug Privatizacija medija Tanjug\n← Kajl Skat: Informer je najobičniji ološ\nNakon dugih 7 godina Chelsea Manning je napokon na slobodi →


Orkestar Ivana Jovanovića i ove godine najbolji na zlatiborskom Saboru trubača – Zapadne vesti – Užice, Požega, Arilje, Kosjerić, Čajetina, Prijepolje, Priboj, Nova Varoš, Bajina Bašta\nOrkestar Ivana Jovanovića iz Užica proglašen je za najbolji orkestar 46. Sabora trubača na Zlatiboru, a po oceni stručnog žirija za finalno takmičenje 59. Sabora trubača u Guči, koji će se održati od 8. do 11. avgusta, direktno su se plasirala četiri orkestra.\nOve godine takmičili su se orkestri Ivana Jovanovića iz Užica, Marka Gligorijevića iz Bajine Bašte, Igora Mitrića iz Sirogojna, “Beogradski trubački orkestar” iz Beograda i orkestar Branislava Ostojića iz Užica.\nU revijalnom delu nastupili su orkestar “Braća Ilić” i orkestar Maje Ilić iz Požege koji su privukli i najveću pažnju kod posetilaca Sabora, jer orkestri koji vode braća Lazar i Stefan, odnosno sestre bliznakinje Marija i Maja iz porodice Ilić.\nČlanovi stručnog žirija bili su Dragoslav Stanisavljević, prvi trubač „Big benda“ RTS-a, Marko Đorđević, prvi solista „Big benda“ RTS-a, i Gordana Gogić, etnomuzikolog.\nPrema njihovoj oceni, najbolji bubnjar Sabora je Marko Kostić iz “Beogradskog trubačkog orkestra”, najbolji basista je Vujadin Lazarević iz orkestra Marka Gligorijevića, a najbolji tenorista je Goran Popović iz okrestra Marka Gligorijevića.\nNajbolje je odsvirao pesmu orkestar Igora Mitrića iz Sirogojna , a najbolje je odsvirao kolo “Beogradski trubački orkestar” iz Beograda. Nagradu “Zlatni bor” za najizvornije muziciranje dobio je orkestar Ivana Jovanovića. Najbolji trubač ovogodišnjeg sabora – Memorijalna nagrada “Mićo Petrović”, pripala je Marku Gligorijeviću iz Bajine Bašte, a prema oceni žirija, publike i novinara, titula najboljeg trubača pripala je Ivanu Jovanoviću.\nIzložba slika i projekcije filmova Žike Pavlovića u užičkoj biblioteci


Kadrijaj: Memlji Krasnići biće Edi Rama iz DPK - Kosovo Online\n5. Jul 2021. • 09:11\nPolitički analitičar Mustafa Kadrijaj smatra da je izbor Memljija Krasnićija za lidera Demokratske partije Kosova dobar, jer on, kako kaže, uključuje dva važna dela, ratni i intelektualni, prenosi Ekonomija onlajn.\nKadrijaj ističe da su rezultati ostvareni na poslednjim parlamentarnim izborima naterali opozicione partije da promene svoja rukovodstva.\n"U poređenju sa Demokratskim savezom Kosova, DPK je pokazao svoje dve najjače strane koje su izabrale izuzetno novi duh koji uključuje ratni deo, ali i akademsku i kulturnu stranu, jer Krasnići potiče iz intelektualne porodice", rekao je Kadrijaj i dodao da će to biti „ediramizacija DPK“.\n"To će biti ediramizacija Demokratske partije i to će jednostavno biti Edi Rama, a novi trenutak je i to što su mu na izboru čestitale i druge stranke, ocenjujući ga kao čoveka sa kojim može da se sarađuje", smatra Kadrijaj.\nPrema njegovim rečima, unutarstranački izbori u Demokratskoj partiji Kosova su došli u pravo vreme, posebno imajući u vidu da su bivši lideri i osnivači ove partije suočeni sa međunarodnom pravdom u sudu u Hagu.\nanaliticari DPK Memli Krasnići izbor predsednika Edi Rama\nMemlji Krasnići izabran je za predsednika Demokratske partije Kosova, na današnjoj izbornoj konvenciji te stranke, prenosi Koha.\nKrasnići posetio porodice Tačija i Veseljija: Kosovo ponosno čeka njihov trijumfalni povratak\nHodžaj: Izbor Krasnićija dobra vest za Kosovo, osetili smo odsustvo Tačija i Veseljija\nSinovi Tačija i Veseljija čestitali Krasnićiju


MINISTARSTVO ODRŽIVOG RAZVOJA I TURIZMA: Produžen rok za prijavu za učešće u projektu 1000+ stanova do 26. februara 2016. godine\nMinistarstvo održivog razvoja i turizma produžilo je rok za sve građevinare koji žele da učestvuju u projektu 1000+ stanova, kroz koji bi građani trebalo da kupe stanove pod povoljnim uslovima. Građevinske firme će moći da se prijavljuju do 26. februra 2016. godine.\nVlada Crne Gore poziva investitore – privredna društva čija je osnovna djelatnost građenje objekata da ponude izgrađene i individualne stambene objekte u izgradnji, koji će biti ponuđeni za prodaju fizičkim licima u okviru Projekta rješavanja stambenih potreba građana Crne Gore po povoljnim uslovima. Kupoprodajna cijena m2 neto korisne površine individualnog stambenog objekta, koja se obezbjeđuje kreditnim sredstvima Projekta ne može biti veća od 1089 eura. Izuzetno, cijena neto korisne površine individualnog stambenog objekta, može biti do 1200eura/m2, u kom slučaju su korisnici koji odaberu te objekte, dužni da razliku u cijeni doplate iz svojih sredstava.\n- da rješavate stambenu potrebu u mjestu prebivališta\n- da nemate u svojini stambeni objekat ili u susvojini više od jedne trećine ukupne površine stambenog objekta u Crnoj Gori u poslednje tri godine od dana podnošenja zahtjeva za dodjelu kredita;\n- da član porodičnog domaćinstva nema u svojini stambeni objekat ili nema u susvojini više od jedne trećine ukupne površine stambenog objekta u Crnoj Gori, u posljednje tri godine od dana podnošenja zahtjeva za dodjelu kredita


Velika Britanija - Srpskainfo\nLondon i dalje smatra Moskvu odgovornom za napad na Skripaljeve\nVelika Britanija i dalje smatra Rusiju izvršiocem napada nervnim agensom na bivšeg ruskog obavještajca Sergeja Skripalja i njegovu kćerku Juliju u engleskom gradu Solsberiju, saopšteno je iz britanskog Forin ofisa.\nBritanska ministarka unutrašnjih poslova podnijela ostavku pod PRITISKOM opozicije\nBritanska ministarka unutrašnjih poslova Amber Rud podnijela je ostavku, saopšteno je sinoć iz Dauning strita.\nBijela kuća: Tramp putuje u Veliku Britaniju 13. jula\nPredsjednik SAD Donald Tramp će 13. jula putovati u Veliku Britaniju, saopštila je danas portparolka Bijele kuće Sara Sanders, prenosi Rojters.\nKOJI SREĆNIK Na lutriji dobio 121 milion funti\nVlasnik tiketa britanske lutrije “Evromilioni” postao je treći najveći britanski dobitnik lutrije svih vremena nakon što je osvojio više od 121 milion funti.\nVelika Britanija: Plan Sjeverne Koreje je pozitivan korak\nVelika Britanija saopštila je danas da je plan Sjeverne Koreje za obustavu nuklearnih proba pozitivan korak i pokazatelj dobre volje Pjongjanga.\n“Rekla sam kćerki da mora CIJENITI SVAKI ZALOGAJ”: Kada je vidjela koliko su naplatili BANANU preko onlajna zamalo je PALA U NESVIJEST\nŽena iz Velike Britanije poprilično se uznemirila kada je na računu otkrila da joj je onlajn trgovina prehrane naplatila nešto više od 2.000 KM jednu običnu bananu.\nZaharova: London da ne uništava dokaze u slučaju “Skripalj”\nRusija preporučuje Londonu da ne uništava dokaze vezane za slučaj trovanja bivšeg ruskog obavještajca Sergeja Skripalja i njegove kćerke Julije, izjavila je portparol ruskog Ministarstva spoljnih poslova Marija Zaharova.\nNebezija: Velika Britanija prikriva i uništava dokaze u vezi sa slučajem "Skripalj"\nVelika Britanija nastavlja da prikriva i uništava dokaze u vezi sa slučajem “Skripalj” i zvaničnici te zemlje prešli su sve granice, optužujući ruskog predsjednika Vladimira Putina da je lično umiješan, rekao je ruski izaslanik u UN Vasilij Nebenzja.\nVelika Britanija: Izboden tinejdžer, 60. ŽRTVA od početka godine\nJedan tinejdžer izboden je nožem na smrt u istočnom Londonu čime je broj žrtava ubistava od početka godine u glavnom gradu Velike Britanije povećan na 60.\nBritanija demantovala navode Rusije: „Nismo umiješani u napad na Dumu“\nBritanska ambasadorka u UN Karen Pirs rekla je danas da Britanija nije umješama u navodni hemijski napad u Siriji, odbacivši optužbe ruskog ministarstva odbrane.\nVećina anketiranih Britanaca PROTIV NAPADA na Siriju\nAnketa pokazuje da se 43 odsto Britanaca protivi napadu na Siriju, a samo 22 odsto podržava takvu akciju. Istraživanje agencije Jugov, pokazuje da Britanci većinski ne žele rat u Siriji.\nRASKRINKAN NELEGALNI PRODAVAC AUTOMOBILA Prijedorčanin prodao polovnjake iz Velike Britanije\nZbog prodaje polovnih vozila iz Velike Britanije, Prijedorčanin M. S. (63) koji nije imao registrovanu trgovačku djelatnost, osumnjičen je za krivično djelo nedozvoljena trgovina.\nBritanska premijerka Tereza Mej naložila je da se britanske podmornice rasporede tako da im Sirija bude u dometu raketa i da budu spremne za napade na sirijsku vojsku, navodi “Dejli telegraf”.\nTereza Mej spremna da odobri učešće britanske vojske u Siriji\nBritanski premijer Tereza Mej spremna je da odobri učešće Velike Britanije u vojnim operacijama kao odgovor na navodni napad hemijskim oružjem u Siriji tokom vikenda, prenio je Bi-Bi-Si.\nBIZARAN INCIDENT Žirafa je uvukla glavu u automobil, poslije par trenutaka dogodio se haos (VIDEO)\nUdvostručio se broj Britanaca koji su dobili strani pasoš\nBroj Britanaca koji su dobili državljanstvo neke druge zemlje članice EU, više se nego udvostručio od 2016. godine, pokazalo je istraživanje Eurostata objavljeno danas.\nBritanija: Rusija koristi "taktiku diverzije" u slučaju “Skripalj”\nVelika Britanija je na zahtjev ruske ambasade u Londonu da se sastane sa ministrom spoljnih poslova Borisom Džonsonom u vezi trovanja bivšeg dvostrukog agenta Sergeja Skripalja odgovorila da je primila taj zahtjev i da će na njega odgovoriti blagovremeno, ali je i optužila Rusiju da koristi “taktiku diverzije”.


Francuski satirični časopis "Šarli ebdo", koji je ranije bio meta islamista zbog karikatura proroka Muhameda, pozvao je danas na masovne proteste nakon krvavog ubistva nastavnika istorije u predgrađu Pariza.\nMagazin je pozvao francuski narod da sutra masovno dođe na Trg Republike u centru Pariza.\nProtesti su organizovani zajedno sa sindikatom francuskih prosvjetnih radnika i grupa za slobodu govora i izražavanja.\nNastavnika istorije Samuela Patija ubio je osamnaestogodišnji mladić rođen u Moskvi, inače čečenskog porijekla. On je u Francusku došao kao tražilac azila.\nNastavniku je odsjekao glavu jer je učenicima pokazivao karikature sa likom proroka Muhameda na času o slobodi govora.\n"Šarl ebdo" bio je meta smrtonosnog terorističkog napada 2015. godine. Napad je izvela grupa radikalnih islamista zbog objavljivanja, odnosno reprinta karikatura na kojima je prikazan prorok Muhameda.\nKarikature su prvobitno objavljene u danskom listu "Jilands posten" 2012. godine. "Šarli ebdo" je ponovo početkom godine objavio neke od tih karikatura povodom početka suđenja za napad 2015. godine, podsjeća "Raša tudej".\nNapad kod stare redakcije Šarli Ebdoa: Povrijeđene četiri osobe, potraga za dva lica\nPariz: Identifikovani napadač i žrtva\nDr Markotić: Kolegica sa Infektivne klinike se ubila, nije više mogla podnijeti..\nAngažovali Kolindu da glumi u hit telenoveli


EU i SAD: Pod sankcijama Žirinovski, Gazprom, Rosneft ...\nAmerički predsjednik Barack Obama poručio je da će od petka biti pojačane sankcije Rusiji u odbrambenom, finansijskom i energetskom sektoru zbog nelegalnih akcija u Ukrajini. Iz istih razloga i EU od petka počinje sa primjenom novog seta sankcija o kojima je odluka formalno donesena početkom sedmice.\nSAD i EU, prema riječima američkog predsjednika Baracka Obame, koordinarono su donijeli odluku da novi set sankcija za Rusiju zbog ukrajinske krize stupi na snagu u petak.\nCilj novih mjera je dalja politička i ekonomska izolacija Rusije, zbog destabilizacije Ukrajine i prisustva njenih trupa na kriznom područiju te zemlje.\nPortparolka visoke predstavnice EU za vanjsku politiku i bezbjednost Catherine Ashton, Maja Kocijačić objasnila je u četvrtak medijima:\n“EU će produbiti mjere u četiri oblasti u kojima se te mjere već primjenjuju od jula.Govorimo o pristupu tržištu kapitala, odbrani, osjetljivim tehnolgijama i robi sa dvostrukom namjenom. EU lideri su takođe tražili da se sastavi lista pojedinaca koji su povezani sa djelovanjem separatističkih grupa na istoku Ukrajine, posebno u regionu Donbas i to je takođe urađeno”, rekla je Kocijančič.\nMjere se u petak objavljuju u zvaničnom Glasniku EU. Predviđaju zamrzavanje sredstava i zabranu putovanja za visoke ruske zvaničnike i poslanike, njih još 24, uključujući i nacionalističkog podstrekača Vladimira Žirinovskog, kao i restrikcije u finaninsiranju s državom povezanih kompanija, uključujući i Rosneft, kao i Transneft i Gazprom neft.\nI Vašington i Brisel su poručili da pažljivo prate primjenu sporazuma o prekidu vatre dogorenu prošlog petka u Minsku, i da sankcije mogu biti kako je rekao predsjednik Evropskog savjeta Herman Van Rompuy "ili ublažene ili pojačane", jer, prema riječima američkog predsjednika Obame još čekaju “da vide uvjerljive dokaze da je Rusija prekinula sa naporima na destabilizaciji Ukrajine “\n“Ako Rusija u potpunosti primijeni sve dogovoreno sankcije se mogu opozvati, ali ako umjesto toga nastavi sa agresivnim akcijama i kršenjem međunarodnog prava, cijena će nastaviti da se povećava”, poručio je Obama.\nPrva reakcija bila je novo rekordno slabljenje ruske rublje.\nMinistarstvo vanjskih poslova Rusije saopštilo je, pak, da nove sankcije podrivaju mirovne napore u Ukrajini uz ocjenu da je “EU praktično donijela odluku protiv procesa za postizanje mirovnog dogovora”.\nMoskva je sankcije takođe ocijenila kao “neprijateljski akt “ uz upozorenje da će odgovor Rusije biti “apsolutno proporcionalan”.\nSavjetnik ruskog predsjednika, Vladimira Putina, Andrej Belousov, rekao je da je Rusija već sačinila listu proizvođača roba kojima će biti zabranjen uvoz iz EU, kao odgovor na sankcije.\nNove sankcije za Rusiju dogovorene su krajem prošle sedmice na marginama summita NATO u Velsu 5. septembra, EU ih je formalno odborila u Briselu 8. septembra, ali sa odgođenim efektom da bi dali prostora za primjenu dogovorenog prekida vatre između ukrajinskih snaga i proruskih separatista na istoku potpomognutim ruskim trupama.\nRusija je uporno negira tvrdnje Zapada, NATO –a i Kijeva da njene snage učestvuju u borbama u regionu Donjecka i Luganjska.\nPrije dva dana je i Amnesty International, potvrdio na osnovu dokaza kojima raspolažu, da su ruske trupe uključene u sukobe na istoku Ukrajine.\nUkrajinski predsjednik, Petro Porošenko 10. septembra je izjavio da je Rusija povukla 70 posto svojih trupa sa istoka, nadajući se da se time otvara put mirovnoj inicijativi započetoj sa krhkim primirjem.\nNATO je pak 11. septembra saopštio da se u Ukrajini još uvjek nalazi najmanje 1.000 ruskih vojnika.\nUkrajinski predsjednik Porošenko u petak je inače saopštio da će se 16. septembra susresti predstavnici ukrajinskog parlamenta Vrhovne Rade sa evopskim parlamentarcima radi ratifikacije Sporazuma o pridruživanju sa EU.\nKako je naveo Porošenko ratifikacija će biti "istorijski momenat" koji će definisati budućnost Ukrajine.\nPorošenko je takođe rekao da se nada da će tokom posjete Vašingtonu sljedeće sedmice osigurati "specijalni status" Ukrajine u odnosima sa NATO-om.


Zebra ZT220 ZT230 | LS Data Mobilni računari\nSerija ZT2xx nastala je kao proizvod detaljne analize potreba korisnika i iskustava koja su prikupljena korišćenjem prethodnih serija industrijskih štampača, poput Stripe i S4M modela. Kao rezultat dobili smo uređaje koji u kućištima malih dimenzija objedinjuju inovativnost, jednostavnu instalaciju, intuitivno korišćenje, lako servisiranje i održavanje, a sve to po veoma pristupačnoj ceni.\nModel ZT220 predstavlja najpristupačniju ulaznicu u svet robusnih industrijskih štampača kompanije Zebra. Hardver je smešten u kvalitetno i izdržljivo kućište od polimera koje je prilagođeno upotrebi u skladištima. Maksimalna dužina trake za štampu iznosi 300m, a korisnički interfejs je vrlo jednostavan i sastoji se od tri pouzdana tastera. Uređaj je namenjen štampanju etiketa na pozicijama na kojima se koriste standardizovane nalepnice za čije štampanje nije potrebno značajnije menjati postavke štampača.\nModel ZT230 je idealni naslednik uređaja sa oznakom S4M. Čvrsto metalno kućište donosi potpuno novu dimenziju zaštite. Maksimalna dužina trake za štampu iznosi 400m, a korisnički interfejs je podržan grafičkim LCD ekranom koji olakšava kontrolu i podešavanje. Uređaj je namenjen štampanju etiketa na pozicijama na kojima postoji potreba za češćim izmenama formata nalepnica koje se štampaju, što iziskuje i frekventniju promenu postavki štampača.\nNačin štampe: Direct thermal ili opciono thermal transfer\nŠirina papira/štampe: 104mm\nRezolucija: 203 ili 300dpi\nNajveća brzina štampe: 152mm/s\nKomunikacija: USB i RS232 serijski port\nOpcije: Peel, Cutter, LAN, WLAN\nOperativni uslovi: od 5°C do 40°C\nZT220 dimenzije: Širina 239 mm, Visina 280 mm, Dubina 432 mm, Težina 7,8kg\nZT230 dimenzije: Širina 242 mm, Visina 277 mm, Dubina 432 mm, Težina 9,1kg


Bin-ing doo – Preduzeće za konsalting i inženjering\nKonsalting, projektovanje, izvođenje radova\nStručno osoblje preduzeća BIN-ING d.o.o. pokriva sve zahteve klijenta u pogledu stručnih konsultacija, reprezentacije Investitora i tehničke podrške u svakom trenutku izrade projekata ili izvođenja radova na objektima iz delatnosti firme. Potvrda uspešne konsalting saradnje sa našim preduzećem je niz\nPreduzeće BIN-ING d.o.o. može u svakom trenutku da odgovori svim zahtevima investitora uslugama izrade idejnih rešenja, idejnih i glavnih projekata. Inženjerski tim BIN-ING-a je sačinjen od licenciranih inženjera različitih struka, prvenstveno građevinske, a dalje i mašinske, elektrotehničke, arhitektonske, kao i\nPreduzeće BIN-ING poseduje svu neophodnu mehanizaciju i radnu snagu za izvođenje građevinskih radova iz domena železničke i putne infrastrukture, kao i za adaptacije i rekonstrukcije na objektima visokogradnje. Pri izvođenu radova najveća pažnja se posvećuje kvalitetu izvedenih radova kao i


Na konkursu za vrtiće više od 14.000 slobodnih mesta\nTanjug 7. aprila 2022. 20:21\nBEOGRAD – U ponedeljak 11. aprila počinje konkurs za upis u državne predškolske ustanove i trajaće do 13. maja, dok će konačne liste upisanih mališana biti poznate krajem juna, najavio je gradski sekretar za obrazovanje i dečju zaštitu Slavko Gak.\nOn je na RTS-u rekao da će na ovogodišnjem konkursu biti oko 14.000 slobodnih mesta, ali i da očekuje dodatno proširenje kapaciteta za oko 600 mesta zbog završetka izgradnje novih vrtića.\nOva mesta omogućiće pet novih objekata u kojima su radovi u završnim fazama. Mesta za mališane biće na Čukarici, Bežanijskoj kosi, Zemunu, Zvezdari, Obrenovcu…\n„Najveći pritisak je kao i prethodnih godina u najmnogoljudnijim oštinama, pre svega na Novom Beogradu, Paliluli, Voždovcu… U skladu sa potrebama pokrenuta je i inicijativa za otvaranjem novih mesta, pa se na Novom Beogradu gradi pet novih objekata, a vrtić na Bežanijskoj kosi je u završnoj fazi“, rekao je Gak.\nOn je dodao da Grad pođednako misli i na decu iz prigradskih opština gde će se takođe u narednom periodu raditi na upisivanju svih mališana kako bi listu čekanja sveli na minimum.\nRekao je i da se nastavlja saradnje sa privatnim vrtićima u koje ide oko 22.000 mališana čiji boravak subvencioniše Grad, te da će Sekretarijat u skladu sa zakonom pratiti rad svih privatnih predškolskih ustanova.\n„Veliki posao je do sada urađen, ali nećemo tu stati. Nastavljamo dalje dok sve mališane sa teritorije Grada Beograda ne upišemo u vrtiće“, zaključio je Gak.


Vrati se - Tačka povratka\nTreće doba provedite u Srbiji\nPlaniranje svoje penzije zahteva ozbiljnu pripremu i uzimanje u obzir onoga što nam je zaista važno, a ne onoga što mislimo da je važno. Mnogima od nas posle dužeg vremena života i rada provedenog u inostranstvu ideja da se vratimo u svoju državu deluje kao primamljiva opcija.\nIstraživanja iskustava penzionera povratnika u Srbiju pokazuju da se sve više i više naših ljudi opredeljuje za povratak, ali i pored napora koje naša zemlja čini, u velikom broju slučajeva ćete informacije o povratku dobiti pretražujući internet stranice ili razgovarajući sa prijateljima i rodbinom.\nU Tački povratka želimo da objedinimo sve relevantne informacije koje mogu da vam budu od značaja prilikom planiranja provođenja svog trećeg doba u Srbiji.\nCilj nam je da stvorimo platformu koja će omogućiti komunikaciju između penzionera, razmenu iskustava, a takođe i deljenje pravno-birokratskih informacija, saveta i preporuka.\nPored pravljenja finansijskog plana i planiranja logistike povratka, želimo da što više čuvamo svoje zdravlje, da imamo hobije, bogat društveni život i aktivan životni stil.\nBez obzira na to da li ste penziju stekli u Srbiji ili inostranstvu, u našoj zemlji možete ostvariti pravo na obavezno zdravstveno osiguranje, a država Srbija je takođe potpisnica međunarodnih sporazuma o socijalnom osiguranju sa 29 zemalja, kojima su uređena pitanja priznavanja radnog staža, zdravstvenog osiguranja, isplate penzija i drugih davanja.\nSvaki od ova dva tipa osiguranja ima svoje prednosti i mane, a na vam je da donesete odluku koja najviše odgovara vašim potrebama. Najvažnija razlika između privatnog i državnog zdravstvenog osiguranja je u obaveznosti: privatno osiguranje je dobrovoljno, a državno – obavezno zdravstveno osiguranje. Prava i obaveze u pogledu obaveznog zdravstvenog osiguranja određene su Zakonom o zdravstvenom osiguranju, dok su prava i obaveze kod privatnog zdravstvenog osiguranja određene ugovorom o osiguranju.\nSledeće što razdvaja privatno od državnog zdravstvenog osiguranja je mesto pružanja zdravstvene pomoći i lečenja. Naime, osim u državnim zdravstvenim institucijama, pomoć po osnovu dobrovoljnog zdravstvenog osiguranja možete dobiti i u privatnim ordinacijama, domovima zdravlja i laboratorijama, dok se kod obaveznog morate ograničiti samo na državne ustanove\nNajčešći argument u korist obaveznog zdravstvenog osiguranja je to što ono podrazumeva neograničeni mesečni iznos za zdravstvene usluge. Međutim, zbog opremljenosti državnih zdravstvenih ustanova i prosečno vreme čekanja na pregled, mnogi se odlučuju da ipak odu u privatnu bolnicu ili ambulantu, što znači i veće troškove.\nKada je u pitanju dobrovoljno privatno zdravstveno i penziono osiguranje, u korist ovog tipa osiguranja „preteže” više argumenata:\ndostupnost usluga: ne postoji ograničenje na jednu zdravstvenu ustanovu, jedan grad, a nekad čak ni na jednu državu,\nmogućnosti izbora: na vama je da izaberete gde i kada želite da se obavi pregled ili intervencija,\nstandard usluga: u privatnim zdravstvenim ustanovama oprema je modernija i novija, nema višemesečnog čekanja i straha da vas niko neće primiti,\ndodatne koristi kao što su redovni sistematski pregledi.\nIako se većina vas vraća iz razvijenih zapadnih država i navikli ste na određeni kvalitet usluga i mogućnosti za provođenje svog slobodnog vremena, sigurni smo da ćete u Srbiji pronaći sve što vam je neophodno za jedan aktivan i zdrav život.\nDole navodimo neke od mogućnosti koje vam stoje na raspolaganju:\nSa brojnim „wellness“ sadržajima i kvalitetnom uslugom, banje u Srbiji važe za veoma tražene destinacije za za odmor i više informacija o ovome možete dobiti klikom na sledeći link.\nPored banja, možete se opredeliti da svoje odmore provedete na nekoj od naših planina ili u nekom od gradova koji obiluju istorijskim i kulturnim sadržajima.\nUkoliko imate volju i želju za društvenim angažmanom, možete postati član/ica neke od mnogobrojnih udruženja penzionera, a spisak ovih udruženja možete pronaći na sledećem linku ili se informisati o pitanjima vezanim za život penzionera u Srbiji kroz portal Penzin.\nU Srbiji takođe imate mnogobrojne mogućnosti za sticanje novih znanja i veština koje pružaju obrazovne institucije, a koje su prilagođene specifičnim potrebama penzionera.\nVerujemo u to da svako od nas zaslužuje da treće doba provede aktivno koračajući napred i stoga u Tački povratka želimo da vam ovaj proces olakšamo što je više moguće. Gore navedeni linkovi predstavljaju samo deo baze informacija, saveta i preporuka, a ta baza će vremenom sve više rasti te vas pozivamo da nas kontaktirate i lično sa svojim predlozima i sugestijama, ali i kako biste dobili konkretne informacije u slučajevima kada vam je to potrebno.\n05. Vrati se\n© Tačka Povratka 2020. Sva prava zadržana.


Renault se bori za opstanak - Ozonpress :: internet portal\nRenault bi mogao da nestane ako u kratkom roku ne dobije pomoć u rešavanju problema koje je izazvala koronakriza, rekao je francuski ministar finansija, izražavajući nadu da će evropski propisi o javnoj potrošnji i pomoći biti suspendovani i u idućoj godini.\n„Da, Renault bi mogao da nestane“, naglasio je ministar Bruno Le Maire u razgovoru za radio Europe 1. Francuska ima 15-postotni udeo u Renaultu.\nMinistar je istakao da Renaultova fabrika u Flinsu ne sme biti zatvorena i da kompanija mora da zadrži što više radnih mesta u Francuskoj, ali mora da vodi računa i o tome da ostane konkurentna.\nPredsednik kompanije Jean-Dominique Senard radi na novom strateškom planu i ima pomoć francuske vlade, naveo je francuski ministar. U razgovoru za Le Figaro, objavljenim u četvrtak, Le Maire je rekao da još nije potpisao pet milijardi evra državnog zajma Renaultu koji bi kompaniji trebalo da pomognu da prebrodi pad povezan s pandemijom koronavirusa. Razgovori se nastavljaju, dodao je ministar.\nIzvori su u ponedeljak za Reuters rekli da je Renault s bankama postigao dogovor o zajmu koji bi uskoro trebalo da bude predstavljen upravnom odboru a potom bi trebalo da ga odobri ministarstvo finansija.\nVlada traži od proizvođača automobila da se u zamenu za državnu pomoć obavežu na proizvodnju električnih vozila, pošten odnos prema podizvođačima i povratak proizvodnje vezane za naprednu tehnologiju u Francusku. Le Maire je podsetio da je Francuska na najgoru depresiju od Drugog svetskog rata odgovorila paketom pomoći i državnih garancija vrednih 450 milijardi evra, što odgovara petini francuskog BDP-a.\nVlada predviđa da će se druga ekonomija evrozone ove godine smanjiti najmanje osam posto. Budžetski deficit se očekuje da skoči na devet posto. Evropska unija odobrila je svim zemljama članicama sve potrebne fiskalne mere ublažavanja ekonomskih posledica koronavirusa, suspendujući propise koji uključuju limit budžetskog deficita i javnog duga od tri odnosno 60 posto iskazano udelom u BDP-u.\nKlauzula sporazuma iz Mastrihta ne definiše vremenski okvir u kom se propisi mogu suspendovati a francuski ministar se nada da će suspenzija biti produžena i na iduću godinu.\n„Najgore bi bilo kada bismo paralelno oživljavanju privrede morali da zauzdavamo javnu potrošnju“, rekao je.


značaj brendiranja u poljoprivredi - Forum PSSS - PSSS\n06 jul 2018 11:31\t#33693 od Janjić Biljana\nJanjić Biljana je napravio novu temu: značaj brendiranja u poljoprivredi\nPoljoprivreda je strateška grana privrede svakog društva jer snadbeva stanovništvo hranom.Put hrane od njive do trpeze nekada je dalek tj. prolazi veliki broj posrednika što može značajno uticati na kvalitet hrane.Kupci svuda u svetu sve više pridaju značaja garanciji kvaliteta proizvoda, nutritivnoj vrednosti, geografskom poreklu,kao i samoj bezbednosti proizvoda.Upravo je to šansa malih proizvođača koji su zadnjih decenija počeli da gube tržišnu bitku sa velikim trgovinskim lancima. Brendiranje poljoprivrednih proizvoda kao i prerada dodaje vrednost proizvodima a potrošačima obezbeđuje konzumaciju proizvoda određenog geografskog područja, proizvedene na način koji žele, a čiju su cenu spremni da plate.\nNajviše zastupljeno brendiranje kod nas su:\n-organski proizvodi koji su savremenim potrošačima garant zdrave, prirodne i ispravne hrane. Hrane koja se proizvodi bez ili sa minimumom hemijskih sredstava sa optimalnim korišćenjem prirodnih resursa.\n-Proizvodi sa zaštićenim geografskim poreklom-kao načinom da se sačuva i istakne specifičnost koju ti proizvodi imaju.\nDodavanje vrednosti proizvoda i njihovom plasmanu povećava se i zaposlenost na određenom terenu i jača uzajamna povezanost na celom području. Ne retko stvaranjem brenda poboljšava se imidž teritorije i njenog stanovništva.Najpre lokalna a potom i šira zajednica se uključuje u sam proces stvaranja kao i plasmana proizvoda. Kao posledica toga aktivnost i promocija područja postaje veća što rezultira i boljom turističkom ponudom i razvojem turizma na tom području.\nVreme kreiranja strane: 1.080 sekundi


Andrija Luković nije igrao protiv Zvezde, ovo je razlog - Sportske.net\nAndrija Luković nije igrao protiv Zvezde, ovo je razlog\n''Zmajevi'' su na ''Marakani'' ostvarili odličan utisak, ali bez jednog od standardnih prvotimaca.\nMiloje bez dvojice standardnih (SASTAVI)Zvezda dočekuje Voždovac, Partizan u NišuSL - Određene sudije za 25. kolo, nema MažićaPobeda popravila atmosferu, "Zmajevi" očekuju dobar rezultat u duelu sa ZvezdomSve veća podrška Zemunu, oglasio se i Voždovac!\nEkipa Voždovca nastavlja sa dobrim igrama, a to je pokazala i na gostovanju lideru na tabeli u subotu, kada je Zvezda u samom finišu slomila otpor ekipe Miloša Veselinovića.\nMilan Borjan je u više navrata bio na ozbiljnim iskušenjima, ali opasnost mu nije pretila od Andrije Lukovića, koji nije ni bio u protokolu za ovu utakmicu.\nVezista Crvene zvezde na pozajmici u Voždovcu nije nastupio u ovom meču, a kako prenosi današnji ''Žurnal'', to je posledica ''džentlmenskog dogovora dva kluba da pozajmljeni fudbaler ne nastupa u utakicama protiv svojih''.\nTo je ovoga puta i ispoštovano, a dodatni razlog za zadovoljstvo Zvezdinih navijača jeste i činjenica da je drugi Zvezdin pozajmljeni fudbaler, ali u Radničkom iz Niša, Milan Pavkov presudio Partizanu i pomogao Zvezdi da uveća prednost na tabeli na čak 14 bodova razlike.


Vučić: Počistićemo ih sve - 14.02.2021, Sputnik Srbija\nPredsednik Srbije Aleksandar Vučić kazao je da ne postoji zemlja u kojoj su iskorenjena mafijaška ubistva, ali da će država da pokaže da je snažnija. 14.02.2021, Sputnik Srbija\n21:25 14.02.2021 (Osveženo: 21:37 14.02.2021)\nPredsednik Srbije Aleksandar Vučić kazao je da ne postoji zemlja u kojoj su iskorenjena mafijaška ubistva, ali da će država da pokaže da je snažnija.\nVučić je kazao da je za ljude najvažnije da se osećaju sigurno u svojoj zemlji.\n"Ne postoji zemlja u kojoj su iskorenjena mafijaška ubistva, naš je posao da počistimo ulice od narko dilera i onih koji posredno ubijaju našu decu, to su naši prioritetni zadaci", kazao je on.\nVučić je poručio građanima da nije ovo pitanje ove kriminalne grupe, Belivuka, već da je zadatak države da pokaže da je snažnija od mafije.\n"Počistićemo ih sve. Biće mnogo neprijatnih i teških stvari", kazao je on.\nPrema njegovim rečima, Srbija je mnogo snažnija danas kao država.\n"Ovo nisu ni devedesete kada se dozvolilo da svakoga dana imate po nekoliko različitih ubistava takozvanih momaka sa asfalta. Došlo je drugo vreme i to vreme mora da bude drugačije, a ono što nam se dešavalo počelo je da podseća na 2000-te i dobro je da je zaustavljeno. Ti ljudi su imali više novca nego Zemunski klan, trebalo je mnogo hrabrosti i truda da se u to uđe", pojasnio je on.\nVučić je rekao da su pronađeni čvrsti dokazi za bar trojicu ljudi da su počinili najteža krivična dela.\n"Uhapšen je još jedan ubica, pronašli smo i njegov DNK, njegovi inicijali su A.Š. Njegov DNK je pronađen zajedno sa DNK trojice ubijenih mladića o kojima smo već govorili", otkrio je Vučić.\nKako je dodao, praćeni su dronovima put do Ritopeka, gde su počinjena krivična dela i ubistva.\n"Spremili smo levak u Čačku, to je bilo provaljeno. Mi smo znali kakav im je bio plan, da se okrenu ka Sremskoj Mitrovici, da idu ka Republici Srpskoj... Čestitam načelniku BIA i svim zaposlenima, znate li da svaki od tih operativaca rizikuje svoj život kada stavlja svoje ruke i oči u njihove automobile", napomenuo je Vučić.\nVučić je rekao da razume situaciju u kojoj se našao direktor policije Vladimir Rebić koji je uslikan u loži stadiona do Belivuka i kazao da je "besmisleno povezivati ih".\nOn je rekao da oni koji govore da je on svaki dan na televiziji ne umeju da sagledaju realnost i misle da im samo nedostaju minuti na televizijama, umesto sadržaja.\n"Mislim da je bilo mnogo važnije što smo u tim mesecima uradili dve kovid bolnice, nabavili vakcine da ih imamo najviše u Evropi imajući u vidu broj stanovnika. Za to je bilo potrebno mnogo rada i truda", napomenuo je on.\nTomo Zorić podneo ostavku u Državnom veću tužilaca\nVučić: Stali kriminalu na rep, istražićemo i funkcionere


Neuspelo konstituisanje vlasti na Vračaru | SEEbiz.eu\nObjavljeno: 10.06.2016 / 19:49\nBEOGRAD - Konstitutivna sednica Skupštine opštine Vračar nije danas održana, jer se odbornici DS i DJB nisu pojavili, usledili su komentari i objašnjenja odbornika iz više stranaka, a iz SNS je stigla ocena da su DS i DJB "obmanuli" građane te beogradske opštine da imaju većinu.\n"Prisutno je 17 od ukupno 45 odbornika. Pošto ne postoji kvorum, nema ni uslova za bilo kakvo održavanje sednice", rekao je predsedavajući sednicom Jovan Hadži Đokić.\nHadži Đokić, koji predsedava sednicom kao najstariji odbornik, rekao je da po poslovniku ima pravo da zakaže novu sednicu, pa je odlučio da je zakaže za 24. jun u 16.00 sati.\nOn je rekao novinarima da nije dobio nikakvo obaveštenje da odbornici DS i DJB danas neće doći.\n"Mi smo svi iznenađeni, nikave informacije nismo imali", rekao je Hadžidžokić.\nDS i Dosta je bilo potpisali su 1. juna sporazum o upravljanju opštinom Vračcar, nakon dugog pregovaranja.\nNovinarima brojnih redakcija koji su došli ni posle izjava odbornika iz više stranaka nije bilo jasno šta se dogodilo.\nTako je, na primer, Branimir Kuzmanović (DS) novinarima rekao da dva odbornika liste Vračar slobodno nisu došli, jer su "bili pod pritiskom", ali je istovremeno rekao da je još pre današnjeg pokušaja konstituisanja odlučeno da će sednica biti održana 20. juna.\nRedakcije, međutim, o tome nisu obaveštene, a izgleda ni LDP, čiji je odbornik Mihailo Grupković juče, uoči sednice, izjavio da da LDP neće učestvovati u "trulom kompromisu" DS i DJB, smatrajući da se razgovara isključivo o funkcijama, a ne o interesu građana.\n"Vračar simbol demokratije. Zato ne pristajemo na dogovor DS i pokreta Dosta je bilo, koji kompromituje sve ono zbog čega je ta opština posebna, praveći od nje samo još jednu u nizu političkih buvljih pijaca", rekao je Grupković za Tanjug, upitan da li LDP ostaje pri stavu da ne bude deo koalicije DS i Dosta je bilo u toj beogradskoj opštini.\nPrema njegovim rečima, LDP je stoga pozvala DS da danas, nakon verifikacije odborničkih mandata, prekine sednicu i napravi još jedan krug konsultacija, kako bi Vračar dobio vlast za koju su na izborima glasali građani.\nUslov koji je DJB ranije postavila bio je da predsednik opštine bude iz njihovog pokreta, a posebno su insistirali na tome da to ne može da bude kandidat DS Branimir Kuzmanović, jer, kako su istakli, na Vračaru su potrebni ljudi "čiste prošlosti".\nKuzmanović danas tvrdi da je dosadašnji predsednik Skupštine opštine već odložio konstitutivnu sednicu za 20. jun, ali o tome, kaže, nisu bili obavešteni ni predsedavajucih, ni pojedini odbornici...\n"Jovan Haži Đokić (predsedavajući, najstariji odbornik iz SNS) je samo formalno shvatio da je predsedavajući, nije sačekao stručne službe da mu uruče podatak da je sednica odložena za 20. jun. Pri tome nije ih bilo dovoljno za kvorum. Da su oni imali kvorum od 23 odbornika, da su verifikovali mandate, mi bismo poštovali da je sednica odložena za 24. jun", naveo je Kuzmanović.\nU međuvremenu je Tanjugu sat i po vremena posle otkazane sednice stigao dopis iz opštine Vračar u kome se navodi da je predsednik Skupštine opštine Aleksandar Ivanović pomerio održavanje konstitutivne sednice Skupštine opštine Vračar za 20. jun u 16 sati.\nŠef odborničke grupe SNS u opštini Vračar Uglješa Mrdić izjavio je, nakon odlaganja konstitutivne sednice Skupštine opštine Vračar, da je očigledno reč o još jednoj sramoti odbornika Demokratske stranke i liste Dosta je bilo, koji su mesec i po dana "obmanjivali" građane Vračara da imaju većinu.\n"Danas smo očekivali formiranje vlasti u koaliciji DS i DJB, očekivali smo da čestitamo odborniku Ivanu Kljajiću iz DJB mesto predsednika opštine, ali to se nije desilo. Iskreno da vam kažem, danas smo i malo šokirani, ne znam gde je ta stara-nova vlast na Vračaru. Nema ih", rekao je Mrdić novinarima.\nIstiče da su iz DS i DJB u javnosti stalno saopštavali da imaju potrebnu većinu od 24 i više odbornika i da je očekivao da će danas konstituisati vlast na Vračaru.\n"Da li su se uplašili, ili su samo lagali građane Vračara po ko zna koji put, ne znam. Danas su bili prisutni odbornici sa liste SNS, SPS, odbornik DS S- Dveri i odbornik LDP. Ne znam detalje, ali ono što je sigurno, naredna sednica biće 24. juna u 16 sati. Očekujemo ih da dođu i videćemo šta će se tada dogoditi", rekao je Mrdić.\nPrema njegovim rečima, SNS je pojedinačno najjača stranka na Vračaru i osvojila je 14 odborničkih mandata, a na toj listi još po jedan mandat imaju PUPS i SDPS, dok na, ističe, listi "Vračar slobodno", 11 od 17 odbornika su DS, tri SDS, po jedan Nova, LPD i Levica.\n"Tako da smo mi prva stranka na Vračaru, druga je DS, a treća sa sedam odbornika je lista DJB. Naravno da mi kao SNS i kao pobednik na lokalnim izborima na Vračaru imamo obavezu pred građanima Vračara da pokušamo da dođemo do većine. Ako mi ne budemo uspeli da dođemo do većine, ili ako oni ne uspeju, idu novi izbori, čeka nas vruće varljivo leto i kampanja u julu i avgustu", naglasio je Mrdić.\nOdbornik DSS Filip Pančić izjavio je danas, posle neuspele sednice skupštine opštine Vračar zbog nedostatka kvoruma, da ne veruje da je u pitanju neka strategija, već da je potrebno još malo vremena da se finalizuju neke stvari.\nPančić je rekao da i odbornik te stranke "na žalost, nije mogao da prisustvuje ovome", ali nije objasnio zašto.\n"Čekamo da vidimo kako će se dalje odvijati situacija ", rekao je Pančić i odbacio tvrdnje da je DSS pregovarao sa bilo kojom partijom o formiranju vlasti na Vračaru.\n"Nama je u interesu da Vračar napreduje, i da de napred, bez obzira ko će da čini vlast. Ono što smatramo jeste da najveći legitimitet imaju DS I SNS, da zajedno možda i formiraju vlast i vode opštinu", rekao je Pančić novinarima.\nLista "Vračar slobodno-Branislav Kuzmanović", koju čine Demokratska stranka, Socijaldemokratska stranka, Liberalno demokratska partija, Levica Srbije, Socijaldemokratska unija i Nova stranka osvojila je 17 mandata na izborima 24. aprila, lista "Aleksandar Vučić- Srbija pobeđuje" osvojila je 16 mandata, Pokreta Dosta je bilo osvojila je sedam mandata, Socijalisticka partija Srbije tri, dok je Demokratska stranka Srbije osvojila dva mandata.\nTagovi: Vračar, Skupoština opštine Vračar, Jovan Hadži Đokić, Branimir Kuzmanović, Dosta je bilo, Demokratska stranka, Uglješa Mrdić, Mihailo Grupković, LDP